url: ="Nu aw, kong it hi"\n"Nu aw, hih pen kong it hi cih ka gen theih hun nunung pen hikha ding hi. Nu aw, kong it hi..."\n"Banghang in maw bawi?.... Ken zong kong it den hi."\nSouth Korea ah tembawpi tuahsia sungah Danwon High School sangnaupang 330 tuang uh hi. Amau pen Incheon khuapi pan tuikulh Jeju hawh ding, khuadak dinga pai ahi uh hi. A tembaw uh a tum ding laitak ion naupang khat in a nu kiangah thu khak a, sms text message: "Nu aw, hih pen kong it hi cih ka gen theih hun nunung pen hikha ding hi. Nu aw, kong it hi," ci hi. A nu in a tapa gennop tello ahih manin, "Banghang in maw bawi?" ciin thukkik pah hi. A dawnkikna ngahpah lo ahih manin a nu in, "Ken zong kong it den hi," ciin khak kik saisai hi. A sawtlo in a tapa pen Sewol Tembaw tuahsia sungah a tuang ahih lam thei a, tuni in ni thum phazo a, a tapa tembaw tawh tui sungah a tumsuk pen hing maw, si maw kitheilo, kimu nailo hi.\nI nuntakna pen eima hihtheihzah in kikem in kidawm in kikhoi in, zatui zaha tawh kienzo himah lehang i nuntakna tung taktak ah thunei pen ei ihih loh lam kimu thei hi. I mailam i genkholh theihloh, i muhkholh theihloh dan hong langsak hi. Sangnaupangte leh a sungah tuang midangte zong a tup a sawmna tuikulh tung ding, khuadak ding, nuamsa taka inn tungkik dingin kingaihsun kha ding uh hi. A nu in a tapa laikhak, thukhak pen a deihna nangawn tel manlo in a tapa a patau ahih lam theilo hi. A nu in a nungtheih ciangin bangzah in a lungsim a na tam maw. A tapa tui in a kawng ciang, a awm ciang, a dip ciang, a ngawng ciang, a nak ciang, a mit ciang, a sip ciang tup suk hiaihiai in bangteng a ngaihsun zen tam maw... khasiat huai in lungzuanhuai a, nakpi takin mulkimhuai hi.\nYoutube ah tunai in "The Toughest Job in the World" cih khat hong kikhah hi (World's Toughest Job - #worldstoughestjob). Tua san ah "Nasem ding mi kideih hi" ciin kitangko a, a sem utte in ngetna khiat theih hi, ci uh hi. Tua leh mi tampi in ngen in kuateng in semthei ding cih a teelna uh interview video takpi kibawl hi. Nasem ding mi pen in sun tawh zan tawh nasep a khawl ngeilo dinga, sun tawh zan tawh a tamzaw dingsa in nasem dinga, tut hun ngah mello ding hi. Annek hun ding zong a seppihte tawh a kiton in a nekkhawm ahih kei buang leh a tuam a annek hun kipia lo ding hi. A khasum ding zong omlo a, a mawkna in a sep kul ding, kum nih sung bang a mawkna in a sep phot kul ding hi, kici hi. Tua pen a sem mi tampi omkhin a, tuate pen kua dang hilo in - NU te hi ciin a tawpna ah pulak uh hi. Interview ah kuante in a zak uh ciangin a dikngek uh na liangin NU te in hong itna a liatzia leh ei adingin a nak sep dan uh, a gim zia uh tel uh ahih manin a khasia liang uh hi.\nNute Ni hong tung pah ding hita a, nute itna thu a gen manlo a hun bei zangzang tampite pammaih mahmah hi. Tuni in na nu kiangah itna thu na gen khin hiam? Na gen ngei hiam? Na gengen ut hiam? Na gen theih nawnloh hun, na nuntakna, ama nuntakna nitum bangin a tum hun, na tuanna tembaw - na leitung nuntakna a bei hun hong tung leh na samkik thei nawn kei kha ding hi.\n"Nu aw, hong it ing" ciin na gen theih laiin am in, hanciam in na itna pulak in genkhia mengmeng lo ding na hi hiam. I tuanna tembaw ciat ni khat ni ciang a tum ding vive i hi hi. Nute hong itna mangngilh ngei kei ni. Topa in nute thupha pia kim ciatta hen.


timestamp: atn

url: =ZAM Thupuak :: 05 Jan 20 (UN Appointment kila thei) :: ZOMI DAILY\nposted on 6 January 2020 at 1:42 pm Lomkholna: Malaysia, News, Refugee, ZAM, Zomi\nLAWHCIN NADING THUKHUNKIP TE: 1. Kamphatna (Accidental gap) : Kamphat leh lawhcing ning na cih leh na lawhcingzokei ding hi. Ka gelkholh dan in hong pian leh lawhcing ding hi ingh ci in. Lawhcin ding gelkholhsa in na neih ding hia, kaamphathun na ngak ding hilo hi.\nKi ginkholhna + lungsimpuakzia man + hunhoih + sepkhiatna=kamphatna. Hibang dan in lawhcin na hong pai ding hi.\n2. Kicinna (Perfection gap) : Na khualzinna lamtawp dong na mukholnuam kha ding hi. Ahizongin nuntakna sungah tuabang kicinna kingah lo hi.\nNa paipai phot dinga, na pai kawmkawm mah in na muh nailoh na lampi ding a mu toto ding na hi zaw hi. Na muh theih siat ciangin pai ning na cih leh cikmahhun in lawhcinna na ngah kei ding hi.\n3. Khialhna (Mistake gap) : Sang i kah lai in khialhna a omlo dingin hong kipantah hi. Khialhna i bawlleh dan hong kipia den hi. Hih pen i nuntakna sungah i puasuak hi.\nA taktak in: Na lawhcin nop leh khialhna na bawl khak ding lau ngaihsut kei in. Khialhna tam na bawl leh na tampi a sem zaw na hi pah hi. Na tampi sem lecin pilna tampi a ngah na hi hi.\n4. Paizia (Timing gap) : Lawhcinna na ngah nop leh sepzia ngeina cih bang omlo hi. A lawhcing mite sepzia ettehpha in. Khat veivei ciangin ngeina sepzia sungah lawhcinna omlo hi. A hunzui in nasep zia ngeinate na laih tohtoh ding thupi hi.\n5. Lawpna (Inspiration gap) : A lawhcing mite a lawp mahmah te cih hi tuanlo hi. Ka thangah mahmah ciang, ka lawp mahmah ciang nasep kipan ning na cih leh na lawhcing zokei ding hi.\nA lawhcing dingte in a nasepna sungah lawpna leh thangahna a piangsak uh hi zaw hi. Sem masa inla tua ciang in lawhna leh thangahna neihbehbeh sawm zaw in.\n6. Lametna (Expectation gap) : Na khat peuhpeuh na sep ciangin na lametbangin hong pianglo tampi om ding hi. A lawhcinglo dingte in “ka lametna tawh kituak kei lua, sem nawn kei ning” ci uh hi.\nLametna tawh a kituaklo in nate hong piang lua ding hi aa, tuate tungah lungkiatna na neih leh a lawhcinglo ding na hipah hi. Na lametna bangin hong pianloh hangin semzomsuak in. Na lametna bangin a pianna dingin a hanciamding nang mah na hi hi.\n7. Pilna (Knowledge gap) : Midangte lawhcing napi nang na lawhcin theih kei leh a kisam khat om hi. Tua pen pilna ahi hi. Sumlepai vai ah, innkuan sungah, makaihna ah, lawmlegual lak ah, nasepna ah pilna kisam hi.\nThuhilhna munte ah pai inla laibu te zong sim in. Na pilna khanlecin na lawhcinna lampi hong tangzai zawpah limlim ding hi.\n8. Upmawhna (Assumption gap) : I neulai in i guhletang leh i pumpi vante a ma thuthu in hong khang hi. I sep theihna hong khangin i pumpi phakcia zong hong khang hi. I liatkhit ciangin tua bangin kikhang nawnlo hi.\nMipawlkhat in lawhcinna zong a hunzui in ama kaingah a pai ding bangin ummawh mawkmawk uh hi. Lawhcinna kimawkngahlo a, hanciam ding kisam hi cih phawk tawntung ding ahi hi.\n9. Ki tehkakna (Comparison gap) : Lawhcinlohna khat peuh i tuak ciangin midangte en in i lungneu thei hi. Tua pen a kikhial mahmah kitehkakna ahi hi.\nMidangte a mau lampi tungah a pai uh hi lel a, nang zong na maban a om na hihi. Nangsang a pilzaw, ahauzaw, melhoihzaw, a lawhcingzaw te tawh kitehkak in ki lungneusak kei in. Tuate bangin na pian nading hanciamzaw in.\n10. Lungsim puakzia (Mindset gap) : Dotna thupi na neih leh hong kidawnna zong thupi ding hi. Mi pawlkhat in “hih lampi tungah ka hun bang tan bei ding hiam” ci uh hi. Ngaklahna leh phunna kam ahi hi.\nA lawhcing ding te’n hih lampi tawh bangtan gamla zo ding ka hihiam? ci pah uh hi. Mikim sungah launa leh ki uplohna a om mah hi a, a lawhcinglo te in tua launa ki uk sak hi.\nA lawhcingte in tua launa tungah ukna nei uh a, umphalo pipi, lau pian sim pipi in sem khia ekhekh uh ahih manin midangte ngahloh lawhcinna lianpi te ngah uh hi. (Siamsin Library) Ref: Zomi Dialy pan kila kik hi.\nUNHCR zum ah mithak san na a lunggulh te in online pan in appointment kigen thei hi. Hih pen ei mimal tek in I om na mun pan in lak theih ding in hong gelsak uh hi a, ahi zongin ei leh ei lak ding lem a salo te in I kipawlna ahih manin a thusaupi ding tawh gel khol ding kisam hi.\nTua ban ah hih appointment ngetna ah I zat Phone No. te pen khel thimthum loin hoih tak I zat ding kisam hi. Ei Zomite sungah phone No. a nawh khel mahmah om a, tua bangin I khel leh UN pan appointment hong pia in hong sap ciang contact ngahloin om leng mi dang supna hilo in ei mahmah I supna pi suak ding hi. Tua ahih manin zum ah I piak sa contact No. te it in kemcing ding zong thupi hi. Hih online pan appointme -nt lakna ei leh ei a la nuamtein ; http://www.refugee-malaysia.org ci-in Google ah at leng hong suak pah ding hi.\n2020 ZSM LAIBU KINGAH TA HI\nMalaysia zomi Genvai Kipawlna (ZSM) 2020 ading ki lutthei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, a dah akap hun ah a khitui anulsak na hi gige\nhi. Hih ZSM ah member na lut na in nang a ding a pia na hikei a, panpihna akisamte a panpihna hizaw hi. A kisam khat I panpih na in Pasian deihna zong ahi hi. 2019 sungin zong tu ciangciang Zomi pih te luang (29) bang lei ah I tuh theihna in nang leh kei I pankhopna ahih bang mahin mailam ah zong mapang khawm lai dingin zong kong zawn phapha uhhi.\nKumsim I neih ngei mah bangin Zomi Nam Ni muakna in I neih ZOMI CUP zong nasiatak mah in kibawl ding hi. Zomi Cup 2020 lutman pen team khat ciangin RM 1000 hidinga, Deposit RM 400 mah hiding hi. Champion a ngahte RM2500 + Cup + Medal, First Runner Up a ngah te RM1500 + Medal le Second Runner Up a ngahte RM1000 + Medal hiding hi. Ki mawl ding ni pen January 24-28, 2020 (Sen kumthak sung)sung hi ding hi. Ki mawl ding hun leh a mun te a hun zui in hong kizasak toto lai ding hi. Hih Zomi Cup ah Khua Kipawlna min bek tawh kilut thei ding a, pawlpi leh min dang tuam tuam tawh kilut thei lo ding hi.\nZomi Cup a lut nuam te anuai a phone No. te ah min sazian kipia thei ding hi. Sia Khuppi 016 383 8014, Sia Tuang Pu 016 254 4093\nTeam min sazian piak nunung ni ding pen January 13, 2020 ni hi ding a, tua ni mah in Team Leader meeting leh Group khenna kinei pah ding hi. A lut ding khempeuh in aman langin sazian nong piak na ding uh zong I kiza sak phapha hi.\nA diakdiakin Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktohna ah kiim leh pam zong hoih takin I et theih ding hong thupi mah mah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoihtak telpha in gamta ciat ni. Na sepna ah thunei te in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi ka hihi. Ka nuntak nading hih teng ah part time tawh na a sem pak hi ing ci-in I gen theih ding thupi ding hi. Malaysia om Zomipih a kuamaciat I omna gam huihnun zia tawh kizui in kidawm ciatni cih hong zasak phapha ung. A zenzen in kimat kihenna khat natuak leh ZAM zum ah hong zasak pah in. Nang ading in a ready sa in om den uh hi.\nKawlgam, Vaigam, tuipigal leh gam tuamtuam pan Zomitampi omna Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah hong hawh/phak hamtang in thapiakna leh idea tuam tuam piakna nong neih nadingun kong zawn phapha uh hi.\nPa Khen Sing zi, Dimlo Khuami Nu Cing Sian Huai leh atapa tegel Tg.Thang Sian Sang (Kum-4), Tg. Pau Khan Lian (Kum-2) a omna uh Balakong vengpan Kumthakni zingsang nai 8:00AM hun pawlin mawtaw in taihkha in i biak Pa Pasian kiangah hong ciahsan uh hi. Hih I sangam te I luanghawm pen innkuanpih te lunggulh na tawh kizui-in kawlgam ah kipuak ding a, a vaite a hun zui in hong kiza sak toto lai ding hi. A vaiteng ZAM/ZSM pan in abuai pih laitak a hihi. Hong nusia I sanggam te tawh Malaysia ah hun nunung bawl na ding a mun leh a hun hong kizasak kik ding hi.\nAdah akap khempeuh Topa Khasiangtho in hong heh nem tahen.\nMailam ah Zomite sungah hibangin mulkim huaina te tawh kipelh theih nadingin zong nakpi takin thungen khawm lai ni.\n1. Cin Suan Dal (Tongsial) Bukit Jalil Camp ah kimuh pih\nMalaysia gam sung om Zomite nasepneilo in nasem nuam mahmah napi nasep zon nang a lemlote in ZAM zum ah hong dawp un. Zomite ading man ngenloin na sep kizon sak den hi.\n2. Kawllai Laisiangtho RM30\n3. Galhiam Labu RM30\n4. Zolai Simbu RM30\n5. Gual Tawh Tan Bang Kim RM25\n6. Kristian Labu RM30\n7. Nisim Tongdam RM30\nZAM ZUM HON HUN 9:00AM-6:00PM sung nisim kihong den hi.\nPrevious: ZAM Thupuak :: 29 Dec 19 (Happy New Year)\nNext: Suahtaakna ih zuunsiam tatak hiam – Can we really handle freedom?


url: =March 13 Tatyana Sokolovskaya, 72, ~ MUC\nMarch 13 Tatyana Sokolovskaya, 72,\nAdmin 5:44:00 PM Articles, MISSION NEWS\nLaibu khat leh Sanginn\nKYRGYZSTAN | March 13\nTatyana Sokolovskaya, 72,\nAndrei Sokolovsky, 37\nTatyana in a hilhna sanginn Tokmok panin innlam zuanin a ciahna lampi khatah laibu kizuakna khatah hong khawl hi. Aman pen Russia pau a kisintung ahih manin tam thei lo hi. Ahi zongin sangsiapipa in nasep khat guan hi.\nTatyana in a lawm khat tawh tua laibu kizuakna pan laibu pawl khat hong lei uh hi. A lawm in hih kong piakkhong hi, sim in, ci-in laibu khat leisak hi. Inn a tun ciangin tua laibu sim kipan pah hi. Tua laibu pen Kidona Lianpi hi. Tua laibu gelh Ellen G. White min a za ngei kei hi. Mai khat khit khat mai khat a banbanin simtoto a, a nunung penah Paval Noskov cih min kigelh mu hi. Laitungthuh (address) a et leh ama omna inn golpi sung mah ahihlam thei hi. Huang sung khat om hihlam thei hi. Tatyana in tua laibu tawh sang hong pai hi. Sangsia Arina hong lak hi. Nang pen Pavel zi maw,” ci-in dong a, “ Hi mah ing,” ci-in dawng kik hi. Tatyana in hihte innkuan pen Seventh-day Adventist innkuan hi-in Sabbath nisial kikhawm ahihlam uh hong thei hi. Arina in kikhawm dingin Tatyana zawn hi.\nTua bangin a kikholhna tungtawnin Pavel in Tatyana tungah Adventist pawlpi in Ellen White pen kamsang khatin a sanna thute hilh hi. Tatyana in “Kidona Lianpi” Laibu simtoto a, a lungdam mahmah hi. Pavelte innah Lai Siangtho thusinna om a, hih munah Tatyana zong va kihel hi.\nTatyana nu cina ahih manin Pavel innah thusinna kinei thei nawn lo ahih manin mundang khatah kituah ding kisam ahih manin Tatyana in ama omna innah thusinna nei dingin pulaak hi. Tua bangin Lai Siangtho thusinna a neihna tungtawnin Tatyana leh Andrei in tui kiphum dingin khentatna nei uh hi; tua ahih kei vetleh Adventistte tawh kizopna nei nawn lo dingin khentat uh hi.\nTua bangin amau khentatna bangin Sabbath hong tunciangin biakinnah kikhawm dingin hong pai uh hi. Pawlpi mite in limtak hopihin na muak uh hi. Kum tampi kikhen a a kimu kik lawmta bangin hih pawlpi ah nuamsa mahmah uh hi. A nihun 2019 April 6 ni-in kituiphum hi. Tatyana in a tapate Pasian tungah a kipiak theihna uh pen SDA pawlpi tungah a lungdam mahmah hi.\n“SDA sangkahna hangin tua bangin ka tate in Pasian thu zui thei uh hi; hih sang tungah ka lungdam hi, “ ci hi. Hihlai munah nasem dingin hong pai kha lo hileng, laibu vuanna-ah ka pai kha kei ding a, ka veengpa tawh kimu lo-in Adventist upna thu ka za kha kei ding hi. Topa hong lamlahna hi, cih ka thei hi.


url: =India Supreme Court in National Anthem leh Flag zatding thukham abawlna thu etpakna ~ TK Lian :: ZOMI DAILY\nposted on 2 December 2016 at 11:04 pm Lomkholna: India, News, Thangkhanlian, World\nDec. 2, 2016: India gam-a Sangpen Thukhenna (Supreme Court) pen thukhen (sitni) a kicingzawh loh manin leitung adingin thukhenna man nai lo-a kidiah, a awk lai (pending case) tam nei pen pawl hi kici hi. Tua hi napi-in November 30 in Supreme Court in Cinema hall khempeuhah film kipat ma-in gam lapi saksak (play) ding, a kisaksak hun teng mipi khempeuh din’ ding, India laan (flag) muh theihna munah khai dingin thu suaksak hi. Hih thu pen nipi kal khat sungin Print Media leh Electronic media zanga tangko khiat dingin Supreme Court in thuzasak lai hi.\nHih Supreme Court bangzah in khauh?\nIndia gambup lapi leh laan thu pen Article 51 (a) of the Constitution ah tuang a, gam lapi leh gam laan pen zahtakna piak ding cih thu na tuang hi. Zahtakna lahlohna hangin kum 1-3 kikal thongah kiat theih/liau theih ahih kei liau leh thongkiat khawm theih lai hi.\nState a zang om ngei hiam? A om ta hiam?\nBJPte hatna Maharashtra, Chhatisgarh leh Goa State ten cinema hallte ah film kipat ma-in zuih teitei dinga poimawh (mandatory) ci-in na zang khin ta uh hi. State ten hih bangin a zat theihna dingun aana a neih theihna uh a hang pen Prevention of Insults to National Honour Act,1971 bulphuh uh a, tua zat theihna dingin December 23,1971 in President in phalna (presidential assent) na pia hi.\nGam Lapi theatres ah kisasak ngei hiam?\nHe. A beisa kum 30 lai-in Tamil Nadu state sungah theatres pawl khatah film bei khit ciangin gam lapi kisasak hi. Ahih hangin film bei ciangin mipite a pai khia nuam kituh in, kuamah in gam lapi zahtakna pia lo uh ahih manin Madras High Court nuai-a om Madurai Bench in saksak nawn loh dingin ngetna (petition) na khia a, ahih hangin thukhenna inn (court) in a ngetna uh nolh sak hi.\nCinema hall nei ten hih Supreme Court thupiak bangci ngaihsut?\nCinema Owners Exhibitor’s Association ten a lui-a Supreme Court in a thupiakna tawh hih thupiakna kilehbulh hi ci uh hi. A beisa in Supreme Court in gam lapi a kisaksak hun sung ten theatre hall kong hon’ ding phal a, tu-in phal lo hi ci uh hi. 1997 in Uphaar Theatre ah meikang a, kong kikhak ahih manin mi 59 a sih bangin gam lapi kisaksak lai takin patau kangmei om vat leh mi tampi in sihna tuak ding uh, ko mawhna hong kici ding hi ci uh hi.\nGam it (nationalist) a kici Hindu kulmut engineer pensen Shyam Narayan Chouksey kici in December 2001 in Bollywood blockbuster “Kabhi Khushi Kabhi Gham” kici cinema hall ah en a, tua film sungah gam lapi kisakna om ahih manin a la kisai lai pi-in a tutna panin ding hi. Mipi ten hong liah teh tu-in a cih hangin tu nuam loin thangpai a, tua bang a cite tungah PIL file hi. PIL a file khit nungin kum 15 cing ta a, gualzo kisa mahmah hi.\n#Behlapna: Supreme Court in bangcik ciangin auto, taxi, bus, meileeng leh vanleng tai khiat ma-in gam lapi sak a, laan khai ding cih thupiakna hong bawl tam cih kithei lo a, biakinn tengah zong zat ding hi hong cih ding peuh leh na zun thak na dailen kawmin gam lapi nasak ding hi hong cih pong ding kihtakhuai pian ta mai hi.\nRelated: US Buffalo Police te Wanted List ah Kawlgammi khat kihel ~ ZD\nSupreme Court pen gammite tungah aana tawh thupia ding hilo zaw in, thukhenna niam zaw ten thu a khentan theih loh uh thubuai omte thukhen ding hi zaw bek hi ven maw :'(\nSource : Huffington Post/The Hindu/ Thang Khan Lian\nPrevious: Japan te’n Kawlgam ah mawtaw amawkpiak uh dinkhawl photding ~ ZD\nNext: Britain gama Pasal upapen sita ~ TK Lian\nMalaysia EBC Crusade ~ Nitak Khatna (Kalsuan Sim In)\n“NU” in hong dampih nawn lohte ading hanthotna\nLeitung a patausak Corona Virus ~ Cin Khaw Mung\nKhitui Gospel Silver Jubilee nopcitak kibawl


url: =Vondeih Kep Ding – 109 (Dimno’ Pa) :: ZOMI DAILY\nposted on 8 May 2017 at 12:35 am Lomkholna: Article, Paukhankap\nTawngno aw, hun ngah in inn ka om ciangin tuhun thuthang tuamtuam te leh thului kigelh tuamtuamte kasim theizel hi. Mipil tampitakte in‘college kah ding pen thupi taktak lo hi, degree khat peuhpeuh ngah ding pen thupilo hi,’ ci-in agenna uh news tuamtuam panin simkha thei zel ing.\nAhang in tu laitak leitung ah mihau pen Bill Gates leh Facebook founder Mark Zuckerberg pen a college kahna Harvard panin sangman manlo-in, tawp ahih manin amaute nih etteh in, gengen mawk uh hi. Ei khua ah zong sum hau, mihau pawlkhat pen college na kahlo takpi ahih manin nu leh pa tampi tak in zong amau etteh in college kah ding dik asalo tampi na om mawk hi. Ka neulawm Thangpu nu mahmah in zong ‘college kah khawng thupi kei! Nungak leh tangval kimuhna hilel hilo maw,’ hong ci ngei-in, atate tan – 10 azawh uh hangin khat mahmah zong college kahsak lo takpi hi.\nNa pa ngaihsut zia leh hih mite ngaihsut zia pen tawmkhat kibang lo hi.\nTunung deuh in Jonathan Wai – Research Scientist, Duke University leh Heiner Rindermann – Professor Of Educational and Developmental Psychology, Chemnitz University Of Technology; in U.S aom mihau te, mi lawhcingte leh makai minthang mi (11,745) te thu nakan uh hi. (Tuate pen CEOs, Federal Judges, Politicians, Multi-millionaires, Billionaires, Business leaders leh the most globally powerful men and women, cihbang te hi.)\nTuate lak ah 94 % pen college man vive hi-a, tualak ah zong 50 % pen college mawkmawk hilo, Ivy League schools (Yale University, Harvard University, University of Pennsylvania, Brown University, Princeton University, Columbia University, Dartmouth College, and Cornell University) panin aman vive hilai uh hi. Forbes’ te most powerful people ah zong 80 % pen college man mah hi.\nBill Gates leh Mark Zuckerberg etteh in college i manloh hangin a kihau theilua hi, cikha kei ni. Steve Jobs zong Technology sangkah kei, mithang veve, hau veve!Thomas Edison zong Technical School nikhat zong kah kei, mithang veve! Hau veve!’ cikha peuhmah kei ni.\nLeitung mihing 7.5 billion (7,500,000,000) lak ah amaudan mi pen amau bek mah hipah hi.\nUS President lui Barack Obama ngaihsun dih ni. Mikang hizah ta lai-ah banghang in amah hua Inn Kangpi sungah va tukha vilval mawk hi ding! Pilna sangpi aneih man leh apil manin White House ah ava tukha bek hi!\nCollege kah sese loh hangin a kilawh cing thei leh aki hau theilua himah. Ahi zongin college khat limlim panin degree khat peuhpeuh va ngah masa phot leng, tua in i pai nopna lampi, i hon nop kongkhak te honna dingte ah i hon theihdan ding leh i pai theihna ding ziate hong hilh in hong huh ding uh hi.\nTawngno, hih bang thute konggen ciangin ‘college kah pen thupi sa kei teh,’ hong cinuam leh ‘na sanglai te hahkat nuam kei teh,’ ci-in hong mawhmat nuam hilo hing. Tuhun ciangin mi tampi tak in ‘college kahloh hangin ki hau thei veve, ki gualzo thei veve’ cih ngaihsutna nei uh ahih manin , tua bang ngaihsutna te na neihkhak ding lung himawh na tawh hih laikhak hong gelh hi ing.\nPrevious: India gamsung khuaneu khatah numei te Mobile Phone zatding kiphallo\nNext: Christian Hymn te’ tangthu: Zeisu Tawh Mun Khempeuh


url: =Beetroot cindan atomkim :: ZOMI DAILY\nposted on 27 May 2018 at 11:31 pm Lomkholna: Health, News, Siamsin\nA kung ni 3 ah khatvei tui pia ding hi. Kiak kho ding, lungno dal ding, bawltawm lungno zaa te bek zangh ding hi. Khallai in ni 75-90 ki kal in ki la thei hi. Phalbi aa ki ciingte ni 100-120 sungin kila thei hi. Acre 1 sungah pum 120000 piang thei hi. A deih khuahun pen a lumna 12 – 19 sung deih hi. A tampen a lumna 35 vallo ding hi. A kungpo nading leitangh lumna 7 deih hi. Adeih leitangh thukna alna ph 6-8 hi ding hi.\nLei vom ding, a lei kitam baih ding, tui a hup sehnel hawllei deih hi. A tang a ki ciing suakpah a hihmanin ciin nading mun limtak puah ding kisam hi. Leitangh pen hoihtak kal in nelsak ding hi. Nin omsak lo dingaa lei vui dikdek leh hoih hi. Hoihtak a lei lem sitset ding hi.\nBeetroot pen ut hunhun in kiciing thei hi. Leisungah centimiter 1- 3 thuksak ding hi. Ciing baih leng kila baih hi. Mehteh mehgah dangte mahbangin tui a kawt ding thupi hi. Hamkhuh in leikawt dat a ngah nadingin bawl ding thupi hi. A neulai in a lakkhawh ding kisam hi. Alak kho kei leng nitang, khuavak, tui te, an te kiakte in neksak ahihman in khanghak hi.\nKiak ki khawhsak kei leh a piang dingzah piangzolo hi. A tamzaw in ni 75-90 sungin ki la hi. Khuahun, leihoihna, natna hang leh a nam zui in a piang kilamdang mahmah hi. A tamzaw in hector 1 ah ton 15 pan 25 kikal piang thei hi.\nBeetroot pen a tunglam pan in tui i buaksangin a lei a nel dingin buak leng hoihzaw hi.\nBeetroot nekna leh cidamna\nBeetroot pen Hindi te’n Chukandar ci hi. Spain te’n Remolachas ci hi. Sen te in Hong cai ci uh hi. Beetroot pen meh ding mawkmawk bek hilo in cidamna dingin tuma kumtampi laipek in kizangh khin hi.\n1. Sikhang kiamsak hi. Sikhang kiam nading zatang tang 4 neksangin beetroot 250ml ne leng hong cidamsak zaw hi kici hi.\n2. Lungtang natna dal hi. Cancer a pianloh nadingin dal hi.\n3. Sin a’dingin hoih mahmah hi. Calcium, Betaine, Vitamim B1, Iron leh antioxidants tampi kihel hi.\n4. Guh le tang thakhauhsak hi. Beetroot a nezel mikhat pen a ne ngeilo mikhat sangin tawlhak zaw hi.\n5. Sisungah cikhum dat a tamluatloh nadingin sem hi. Khuak nasepna thahatsak hi.\n6. Folic acid tampi kihel ahihman in nupi naupaii te in nekhuai mahmah hi.\n7. Sex thahat nadingin zongh hoih hi. Sex hormones tampi piangsak hi. Sex thahatlo te thakhauhsak thei hi. Rome Emperor hunlaipek in kizangh khin hi ci in ki ngen hi.\n8. Mit khua muhna thahatsak hi. Gihluatna, thauluatna zongh kiamsak hi.\nBeetroot pen a pumneute nek huai zaw hi. Liamna a nei te leh a hingmel sitsetlo te nek ding hoih lua lo hi. Leisung pan in i tawhkhiat zawh ni 2 sung nekpah ding hoih hi. Refrigirator sungah ni 7-10 sung kikoih thei hi. Nikhat in 200-250ml nek huai hi. Siamsin Library\nPrevious: Malaysia, Johor aom suangmanpha zuakna ah damiah lutin, RM130,000 manneiding puakhia\nNext: Australia gamsung thukizakna “SBS Radio” ah pau nam 7 ki behlap


url: =Hebrewte 7 (Hebrews 7)\n1Hi Melchizedek sia Salem kumpipa hi a, a Saangbel Pathian ii thiampipa ahi hi. Abraham sia kumpi li taw kisim in, ngalzo a hong cia ciang, Melchizedek taw kisi a Melchizedek in thupha pia hi. *7:1-2 Pian 14:17-20. 2Taciang Abraham in ngalte ii neisa a laak theampo tung pan see sawm sua see khat ama pia hi. (Melchizedek min ii khiakna masa sia “Thutang Kumpipa,” cina hi a, taciang, ama sia Salem kumpipa zongh kici si ahikom, “Kilemna Kumpipa,” zongh kici si hi.) 3Melchizedek ii pa ahizong a nu ahizong a pute a pate min ahizong a kiciamtee mun om ngawl hi. A suana ahizong a thina ahizong tepteena om ngawl hi. Ama sia Pathian Tapa bang ahi hi. Ama in a tawntung in thiampi hi top hi.\n4Tua ahikom ama sia bangza in lian ziam ci in na ngaisun thei uh hi. A minthang ih pupi ahi Abraham zongh in, ngal kisim na phual pan a, a nga vanhte sung pan see sawm sua see khat ama pia hi. 5Taciang, Levi suan thiampite sia Thukham in see sawm sua see khat, Israel mite tung panin, a laak natu thu pia hi. Tuate in, a minampuite hi a, tua a minampuite sia Abraham suante ma ahi hi. *7:5 Ngam 18:21. 6Melchizedek sia Levi suan hi ngawl hi. Ahihang Abraham tung panin see sawm sua see khat la in, Pathian kamciam a saang Abraham sia thupha pia hi. 7Thupha a pia pa in, thupha a saang sia sangin, lianzaw ahi hunlam tel laak om ngawl hi. 8Thiampite tungtaang a, see sawm sua see khat sia, a thi mihingte in la hi. Ahihang Melchizedek ahile, Laithiangtho son bangma in, see sawm sua see khat sia a nungta pa in la hi. 9Bang ci nuam hi ziam cile, Abraham in see sawm sua see khat a piak ciangin Levi in zongh a pia suak hi. (A suan a paalte in saang ahikom) 10A tatak in ci leang, Levi sia piang ngawl lai hi. Ahihang Melchizedek in, Abraham taw a kimu lai in Levi sia a pu Abraham pumpi sungah om hi.\n11Israel mite tungah Thukham a kipiakna sia Levi thiampite bulphu in, a kipia ahi hi. Tu in Levi thiampite nasepna sia cialcing hile thiampi namdang khat a pian kul ngawl tu hi. Aaron za laih hi ngawlin, Melchizedek za laih tu a kul sia hi thu hang ahi hi. 12Banghangziam cile thiampi huvau ah kikhealna a om ciang, thukham zongh a kikheal kul hi. 13Tu a ih son teng huvau in, ih Topa sia phung dang pan hi a, ama be le phung sungah, thiampi a seam ngei kuama a om bua hi. 14Ama sia Judah minam a piang ahi hunlam sia a kuama po ii heak ahi hi. Taciang thiampite huvau a son ciangin Moses in Judah min a lo ngei bua hi.\nMelchizedek bang Thiampi Dangkhat\n15A thu paizia sia thiang va-ial hi. Thiampi tuam dangkhat hong khang hi. Tua pa sia Melchizedek bang ahi hi. 16Ama sia thiampi kisuak sak hi. Mihingte ngeina le thu vawt taw hi ngawlin mong nei ngawl nuntakna nam khat ii vaang taw kisuak sak hi. 17Banghangziam cile Laithiangtho in, “Nang sia a tawntung in thiampi khat na hi tu hi. Melchizedek taw ki nguizui thiampi za lua pa na hi hi,” ci hi. *7:17 Ps 110:4. 18Tua ahikom ngeina lui sia, kiheam hi. Banghangziam cile tua in thaneam a, a mannung bua hi. 19Banghangziam cile Moses thukham in bangma cialcin sakna a nei zo bua hi. Taciangin Pathian ih nai thei natu lametna pha zaw khat hong kipia hi.\n20Tua ban ah, Pathian kiciamna zongh om si hi. Midangte thiampi in a kivawt lai in, tabang kiciamna a om bua hi. 21Ahihang Jesu sia thiampi a sua natu in Pathian in,\n“Topa in kiciamna khat vawt a, taciangin a thin a kheal batu hi.\n‘Nang sia a tawntung in thiampi na hi tu hi’ ” ci hi. *7:21 Ps 110:4.\n22Tua ahikom hi a lamdanna in, Jesu sia a phazaw thuciamna a kip sak pa suak sak hi.\n23A kilamdanna dang khat zongh om lai hi: thiampi dang sia tam mama a om hi, banghangziam cile amate sia thithi a, a nasep uh a zomto thei bua hi. 24Ahihang Jesu sia nungta tawntung ahikom ama ii thiampi nasep sia ngualdang ii laih a kul bua hi. 25Tua ahikom ama in, tu pan le a tawntung in, ama tungtawn in, Pathian kung a zuante sia hun thei hi, banghangziam cile ama in amate atu Pathian munah thu nget sak tu in, a nungta tawntung hi.\n26Tua ahikom Jesu sia ih kisapnate hong kicing sak thei, Thiampi Saang ahi hi. Ama thiangtho a; ama in mawna ahizong, kicin laakna ahizong, ama sungah a nei bua hi; ama sia mawneite sung panin, kidoi tuam a, van sangin a saang zaw in kilaamto hi. 27Ama sia thiampi saang dangte taw kibang ngawl hi; nisim a masa phitbel in, ama mawna atu le midangte mawna atu in, sangaw biakna vawt kul ngawl hi. Ama le ama a kipiak ciangin, a tawntung atu in, sangaw biakpiakna khat a vawt zo hi. *7:27 Thiam 9:7. 28Moses Thukham in thiampi saang seam tu sia a cialcing ngawl mihingte sep hi; ahihang Thukham zawkciang hong piang, Pathian ii kiciamna taw a vawt kamciam in, a tawntung atu in, a cialcing Tapa sia Thiampi suak sak hi.


url: =2020 Election hunding Union Election Commission ah akihel khatin genkhia :: ZOMI DAILY\n2020 Election hunding Union Election Commission ah akihel khatin genkhia\nposted on 6 June 2020 at 1:00 pm Lomkholna: News, TedimPost, Zomi\n2020 Kitel hunding November kha sungmah in kibawl ding hi cih thu Union Election Commission ah akihel U Myint Naing in June 4, 2020 ni-in Media te tungah gen hi. “A hun zui in Cidamna lam vaisai te tawh thukhun hoihtak bawlin November kha sung kitelna kibawl ding hi. A ni kigen cian theinai kei ven Party te Vote (Mee) zon hun hoih pen ding hun kigel ding hi’’ ci-in gen hi.\nKitel hun ding ani pen abeisa 2010 Kumin Kha 2 leh ni 24 ma in kitangko a, 2015 Kumin kha 4 ma in kitangko ahi hi.\nTulaitak Tedim Township ah Party 7 om in vote (mee) khia thei mimal 61000 val om a, Tonzang Township ah party 8 vote (mee) khia thei mimal 20000 kiim om hi cih Township Election Commission zum pan kiza hi.\nTedim Township a om Party 7\n1. NUP (United National Party)\n2. USDP (Union Solidarity and Development Party\n3. NLD (National League For Democracy\n4. UDP (United Democratic Party)\n5. UBP (Union Betterment Party)\n6. ZCD (Zomi Congress For Democracy)\n7. CNLD (Chin National League For Democracy)\nTonzang Township a om Party 8\n6. ZNRDP (Zo National Region Development Party)\n7. ZCD (Zomi Congress For Democracy)\n8. CNLD (Chin National League For Democracy)\nSource : 7Day News/ The Tedim Post\nHornbill Nursing Home zato kihong kikta\nTedim Khuapi, Sakollam Veng a om Hornbil Nursing Home Zato Covid-19 nantna hang in aki khak phot hi a, June 2, 2020 ni akipan ki hong kikta hi, cih thu Hornbil Nursing Home page tungtawn in kiza hi. Zato kilakte kidop ding leh zuih ding thute in anuai a bang hi.\nKiphu ngeingai lo ding\nCisa tehna munah cisa teh ding\nKhutsawpna munah khutsawp hamtang ding\nMuktuam(Mask) bulh hamtang ding\nTutna aki ciangtan na munte bekah tu hamtang ding\nCina leh cina kem 1 lobuang Zato sungah midang lut theiloding cihte ahi hi.\nHornbil Zatopi pen Tedim Khuapi sung bek hilo khua kim/khuapam Khual gamla pan nat leh sat a om ciang kidelh zel a, mipi in ih phattuam pih mahmah damna phualpi khat ahi hi. The Tedim Post\nMizo gamah Covid-19 natna ngah mi 12 ki muhbeh\nMizo Gamah June 1, 2020 nitak lam hunin Covid-19 natna ngah 12 kimuh beh hi, cih thu kiza hi. Delhi pan aciah mi 10 leh Kolkata pan aciah mi 2 hi uh a, Numei 11 leh pasal 1 akigawm 12 ahi uh hi.\nNatna ngah mi 12 te June 2, 2020 zingsang nai 5 hun pawlin Zoram Medical College ah kipuak pah hi cih thu zong DIPR-Mizoram tungtawn in kiza hi. Mizo gambup Lockdown hun June 30, 2020 ni dong kikhan to a, Curfew hun pen nitak nai 7:30PM pan zingsang nai 4:30AM dong hi cih kiza hi.\nA beisa March 25, 2020 ni-in Mizo gamah natna ngah 1 kimu a, tu-in natna om nawnlo ahihmanin zato tuak khin hi. Manipur State ah zong Natna ngah 83 kimu a, 11 damsiang in zato tuak khin cih thu kiza hi. Source: DIPR-Mizoram/ The Tedim Post\nPrevious: Haimual lamzikpi thak kum 5 sung sawt theiding\nNext: Ngalbual leh Thalmual lampi hilhcianna ~ Lianno Milun\nUS, Nashville pan Pa Hau Khan Kap (Ngalbual, Naulak, kum 63) in hongnusia\nPasian Kihtakna ~ Suangh Dal\nIndonesia, Bali Island ah meimual puakkhamding ci’n ki patau mahmah\nLungdambawl Thupuak: Melchizedek\nThuthak Tomkimcing 2 Aug 2014\nDV 2016 Registration ki panta\nTui Ciin Buai Hun Sungah Lai Siangtho Nipi Hong tungta\nMartyrs: Ei te’ aa ding-in, kua si-ngam hiam?


url: =LESSON 12 March 14 – 20 SAK LEH KHANG PANIN A ETLAWM GAMAH ~ MUC\nLESSON 12 March 14 – 20 SAK LEH KHANG PANIN A ETLAWM GAMAH\nAdmin 10:33:00 PM Articles, Sabbath School Lesson\nLESSON 12 March 14 – 20\nSAK LEH KHANG PANIN A ETLAWM GAMAH\nTu Kaal Sung Sim Ding: Dan. 11; 8: 3-9, 20 – 23; Isa. 46: 9,10; Matt. 27: 33- 50.\nKAMNGAH: “ Mi pawlkhat in thahna a thuak ding uh hi. Tua bangin a pianna th pen bei-na a tun mateng sianthosakna leh mipha le misia khentelna, Pasian’sehsa hun a tunna ahi hi.” Daniel 11: 35.\nDaniel 11: 35 in a telhak mahmah hi taleh a thupi pawl khat i gen ding hi. A masa-in Daniel 3 leh Daniel 11 a a pulaak genkholhnate kim khat in kibatna tampi nei hi. Dan. 2, 7, 8 leh 9 pulaak bangin Daniel hun a kipan leitung bei dong a piang ding thute hong hilhkhol uh hi. Nihna-ah leitungah a hong khangkhia kumpite in Pasian mite bawlsia uh hi. Thumna-ah genkholhna khempeuh in lungdam nading thu pulaak hamtang uh hi. Daniel 2 sungah suangtumpi in milimpi susia hi. Daniel 7 sungah Mihing Tapa in kumpiza ngah hi. Daniel 8 leh 9 in Messiah nasepna tawh vantung biakbuk kisiansuah hi, cih pulaak hi. Daniel 11 sung a kigelh thute in hih thu thum siksan hi.\nA masa-in Persia kumpite bei nading leh khanglam kumpi in Pasian mual siangtho do ding a leitung hun a bei nading genkhol hi. Nihna-ah khanglam kumpi leh saklam kumpi kido khit a ukna neite in Pasian mite tungah a gamtatzia ding uh kigelh hi. Thumna-ah “mual siangtho vangliatna in Khanglam kumpi susia-in leitung in nuamna tawh kidim ahihna thu hong hilh hi. (Dan. 11: 45). Tua genkholhnate in siatna a bei ding hun leh tawntung Pasian Gam hong kiphut ding hong hilh hi.\nPERSIA LEH GREECE ADING GENKHOLHNATE\nDan. 11: 1-4 sim in. Daniel in a pulaak genkholhnate bang kimu kik hiam?\nPersia gam panin kumpi thum hong khangkhia-lai ding hi, ci-in Gabriel in Daniel hilh hi. Hih kumpi thumte khit ciangin a li-na kumpi hong khangkhia ding a, a li-na kumpi in a hau penpen kumpi hi ding a, Greek kumpi langpan ding hi. Cyrus khit ciangin kumpi thum in Persia gam uk hi: Cambyses ( 530- 522), the False Smerdis (522BC) leh Darious (522- 486 BC) hi. A li-na kumpi in Xerxes hi-in Esther sungah Ahasuerus ci-in kiciamteh hi. Amah pen a hau mahmah kumpi khat hi (Esther 1: 1-7). Genkholhna bangin amah in galkap honpi tawh Greece do dingin kuankhia hi. Kumpi lian mah mah khat ahih hangin Greek galkap tawmno khat in do zo hi.\nDan. 11: 3 in a pulaak kumpi in Alexander the Great kumpi hi-in leitung khempeuh a uk kumpi lian khat hi. Kum 32 pha pan hi-in ama tokhom luah ding om man lo-in a nuntakna bei hi. A gam uk dingin ama nuai-a galkap mangpi li kiseh hi: Seleucus in Syria leh Mesopotamia uk hi; Ptolemy in Egypt uk a, Lysimachus in Thrace leh Asia Minor pawl khat uk hi. Cassander in Macedonia leh Greece gam uk hi.\nDan. 11: 2- 4 leh Dan. 8:3 – 8, 20 -22 enkak in. Koi bangin Alexander vangliatna pulaak uh hiam?\nHih a tung-a kumpi minte, kumte leh munte in bang hong hilh uh hiam? A masa-in Pasian kamsangte in a genkholh bangun tangtun takpi hi, cih hong hilh hi. Pasian kammal in khial ngei lo hi. Nihna-ah Pasian in leitung thupiang khempeuh tungah ukna nei hi. Kumpi khat khit kumpi khat in a ukna, makai uliante, gam makaite bangzahin vanglian a minthang uh hi taleh amau minthanna beimang hi. Na khempeuh in Pasian deihna, Ama ngimna manawh hi-in, a tawpna-ah siatna khempeuh beimang ding a, tawntung Pasian gam hong kiphut ding hi.\nSYRIA LEH EGYPT ADING GENKHOLHNATE\nDan. 11: 5 – 14 sim in. Bang kigenkhol hiam?\nAlexander the Great a sih khit ciangin ama galkapmang li-te in Greek gam kikhenkhia-in uk uh hi. Amau leh amau kido do uh a, nih in gam uksuak hi. Seleucus in Syria (Saklam gam) uk a, Ptolemy in Egypt (Khanglam gam) uk hi. Saklam kumpi leh Khanglam kumpi kido ding hi, ci-in Dan. 11: 5- 14 genkholhna inSeleucus leh Ptolemy tawh kido-na kipan a dang kido-na tuamtuamte hi, cih pen Lai Siangtho kantelte in thei ding hi.\nGenkholhna bangin hih gam nihte kipawlna tungtawnin tawl khat gam uk uh hi. Antiochus II Theos tupa Seleucus I in Egypt kumpi Ptolemy II Philadelphus tanu Berenice tenpih hi. Ahi zongin amau kithukimna in sawt kimang lo hi. A sawt lo-in kidona om kik a, tua sungah Pasian mite in sihna thuak uh hi. Daniel khit kum zalom tampi khit ciangin genkholhna bangin thupi piangte sungah Pasian mi tampi in thahna thuak uh hi.\nKido-na, kumpi khat leh kumpi khat leitung ukna nei ding kidem a, kigal neihna ding cihte bang hangin Pasian in genkholh hi ding hiam, ci-in a ngaihsun om ding hi. Pasian in tua bangin kido-na, kigal neihna ding cihte a hilhkholhna a hang in, tua-te in Pasian mite sukha hi. Tua hi-in A mite tuah ding thute Pasian in genkhol hi. Tua banah na khempeuh in Ama khut sungah om hi; Amah in na khempeuhte Topa hi. Pasian genkholhnate a tangtung lo om lo hi. Greek kumpi tatzia khempeuh a thei Pasian hi. Amah in muanhuai hi; up thamcing hi. Amah in vanglian Pasian hi; mihing bawltawm pasian hi lo hi. Pasian in thupiang ding khempeuh makaih hi. Ama hong makaih ding i phal nakleh Pasian in i nunzia hong makaih ding hi.\nKoi danin Isa.46: 9, 10 tungah Khristian upna kinga hiam? Isaiah in bang lametna hong guan hiam? Pasian in hehpihna nei lo, ngongtat-in, mawhna maisak lo hileh bangzahin a lauhuai ding hiam?\nROME LEH THUCIAM MITE’ KUMPI\nDan. 11: 16 -28 sim in. Hih in a telhak hi taleh Daniel Bu mun dang panin a dang limciinna na thei hiam? ______________________________________________________________ _______________________________________________________________________\nDan. 11: 16 in a gen bangin Greek kumpi ukna panin pagan Rome in uk hi. “Galdo zo ding om nawn lo uh ahih manin a galte uh a ututina gamta ding uh hi. Thuciam Gamah (Vanglian Gam) zong lutin a khut sungah tua gam a om ding hi. Hih Vanglian Gam in nidang Israel mite teenna Jerusalem hi. A hong khangkhia thak kumpi pagan Rome in hih Vanglian Gam do-in galzo hi. Hih thu mah kii neu nasep in hong hilh kik hi (Dan. 8:9). Tua hunlai-a leitungah vangliatna nei kumpi in pagan Rome hi.\nLai Siangtho in zong hih thu mah hong hilh hi. Gentehna-in phiangsiah piak ding thu khun a pankhia in Caesar Augustus hi. Ama kumpi sep hun sungin Jesuh in Mary sung pan hong piang hi. Mary leh Joseph in mimal simna Bethlehem ah va pai uh hi (Dan. 11: 20). Tangthu in a hong hilh bangin Augustus khitteh ama kep Tiberius in kumpi sem hi. Tiberius pen a gilo leh a phengtatna mahmah kumpi khat hi.\nGenkholhna a om bangin Tiberius in kumpi a sep sungin Thuciam kumpi in thahna thuak ding hi (Dan. 11:22). Hih in Messiah Kumpi, Khrih in Tiberius uk sungin singlamteh tungah a hong sihna hong hilh hi (Dan. 9: 25; Matt. 27: 33 – 50). Thuciam Kumpi cih kammal in gentkholhna khat khit khat tangtung ahihna, na khempeuh a mu kholhna nei a vanglian Pasian hi, cih hong hilh hi. Pasian in Ama genkholhna bangin sem takpi ahih manin, Pasian in muanhuai-in, genkholhnate mailam hunah hong tangtung takpi ding hi.\nLeitung ki-ukna, kumpite tangthu in Nazareth khua mi Jesuh in “ Thuciam mite Kumpi” ci-in hong hilh hi. Hih thu in kumpi khat le kumpi khat kido-in, gam sung ki-uk in buai mahmah taleh Jesuh in Lai Siangtho bulpi hi, ci-in koi bangin hong telsak hiam?\nA DANG KUMPI KHAT\nDan. 11: 29 – 39 sim in. Pagan Rome khit ciangin kua kumpi in uk hiam?\nDaniel 11: 29 – 39 in a om ngei lo ki-ukna thak khat pulaak hi. Hih ki-ukna in pagan Rome tawh kizom suakin, pagan Rome zia le tong pawl khat luahsuk hi taleh, pagan Rome tawh kibat lohna tampi nei hi. Hih ki-ukna thak in ama khit hi taleh ama mai-a ki-ukna tawh kibang lo -in (Dan. 11: 29), biakna tawh kipawl hi. Hih ki-ukna thak in Pasian leh A mite langpan ding ngimna nei hi, cih genkholhna om khin hi.\nA masa-in tua kumpi in “Thuciam mite bawlsia ding hi” (Dan. 11:30). A hong khangkhia hih kumpi in Pasian thuciam mite a kihotkhiatna langpan hi.\nNihna-ah hih kumpi in “biakbuk niinsakin” nisim biakpiaknate hemkhia hi (Dan. 11:31). Hih bang gamtatnate in Daniel 8 sunga kii neu gamtatna - Pasian hotkhiatna bulpi leh nisim biaknate hemkhia hi (Dan. 8:11). Hih in vantung biakbuk sunga Khrih nasep langpanna hi. Thumna-ah tua bangin biakbuk a langdo-na hangin Pasian bukbuk kituatcilna piang hi. Hih in kii neu nasep langpanna, thuman nunghei-na pulaak kik hi (Dan. 8:13).\nLi-na hih kumpi in Pasian mite bawlsia hi. “A bei hun dong kawkbaang lo-a a om nadingun kisiansuahin kisiangthosak ding a, amaute a muktu ding uh hi. Tua hun pen a kiciangtan hun a tun mateng hi ding hi” (Dan. 8:35). Hih in kii neu gamtatna, Sangpen Pa langpangin thu gen a, Pasian mite bawlsia-in, thukham leh hunte a khelna, cihte hong phawksak hi (Dan. 8: 10 leh Dan. 7:25 enkak in).\nNga-na: hih kumpi in amah leh amah kiliansakin pasiante Pasian zahpih kampau hi (Dan. 11: 36). Kii neu in “kiliatsakna kampau-in Pasian langdo-na kampau” hi (Dan. 7:8).\nDaniel 7 leh 8 in a kibang thupiang pulaak a, tua vangliatna nei kumpi in kua hi ding a, bang hangin tua vangliatna nei i theih ding thupi hiam?\nA TAWPKHAKNA THU PIANGTE\nDan 11: 40 – 45 sim in. Bang thupiang hiam?\nA nuai-a thute in Dan. 11: 40 – 45 i tel nading hong huh ding hi.\nHun Tawpna: Hun tawpna, hun bei hun cih kammal Daniel sung bekah kigelh hi (Dan. 8: 17; 11: 35, 40; 12: 4, 9). Daniel genkholhnate kantel hi lehang hun tawpna a kipat hun in papacy thuneihna a bei AD 1798 kum a kipan hi. Mi siangtho-te hong thawh kik hun ciang leitung bei-na hi ding hi (Dan. 12:2).\nSaklam Kumpi: Hih min in Seleucid dynasty (kumpi) ukna gam, tua khitteh pagan a tawpna-ah papal Rome limcing hi. Mun leh mual pulaak kammal hi lo-in Pasian mite langpanin a bawlsia ukna neite limcing hi. Tua banah Saklam kumpi in a nungta Pasian langpanna limcing hi. Saklam cih kammal in limciinna kammal hi (Isa. 14:13).\nKhanglam Kumpi: Hih min in a masa-in Palestine saklam a om Egypt gam uk Ptolemaic dynasty limcing hi. Ahi zongin genkholhna om bangin hih min in Pasian om lo hi, cih upna tawh kipawl hi. Ellen G.White in “Khanglam Kumpi” in Pasian om lo hi, cih upna hi, ci hi. The Great Controversy, 269.\nA Vanglian Mual Siangtho: Thuciam Lui hunlai-in hih min in Zion, Israel mite’ khuapi leh Israel mite kiciaptehna khat hi. Zion in Canaan sungah om hi. Singlamteh khit ciangin Pasian mite mun le mual, nam leh pau tawh kiciapteh nawn lo hi. Tua hi-in tua mual siangtho in limcinna hi-in leitung mun khempeuh a om Pasian mite limcing hi. Tua hi-in Dan. 11: 40 – 45 a nuai-a bangin a khiatna kipulaak thei hi.\n(1). Khanglam kumpi in Saklam kumpi do: French Revolution (Piantit Buai-na Lianpi) in biakna beimang ding, papacy tungah galzo ding hanciam a, ahi zongin lawhcing lo hi.\n(2). Saklam kumpi in Khanglam kumpi do-in zo hi. Papacy maikai-in amah tawh kipawlte in Pasian om lo hi, cih upna langpan uh hi. Khanglam kumpi in zong panpih hi.\n(3). Edom, Moab leh Ammon sung pan ulian kimkhat in suakta ding uh hi. A tawpna-ah mi kim khat in Pasian mite tawh hong kipawl ding uh hi.\n(4). Saklam kumpi in mual siangtho do dingin kigingkhol a, ahi zongin ama bei-na hi ding hi. Siatna khempeuh bei ding a, Pasian gam hong kiphut ding hi.\nKoi bangin a tawpna-ah Pasian leh A mite in vangliatna, zawhna ngah ding hi, cih thu in lungmuanna hong guan hiam?\nNgaihsutbeh Ding: Dan. 11: 29 – 39 tawh kisai-in, aneu 31 a, biakbuk a niinsak Lipkhaphuai in papacy leh amah tawh kipawl a upna, thuzuihna hi, ci-in Martin Luther in zong a pulaak pen ciapteh huai hi. Tua hi-in Dan. 11 leh 8 sung a papacy tawh kisai Martin Luther muhzia leh Protestant kimkhat ii pomzia in thuman thutak hi. Bang hang hiam cihleh genkholhna bangin tangtung hi. Hih tawh kizomin Ellen G. White in: “Rome tawh kipawl ki-ukna sungah mimal khentatna bangin thuzuihna, upna kiphal lo hi. Papacy thupiak a nial khempeuhte suksiat theihna a ngah khit deuh a sawt lo-in biakna pawlpi khat khit pawlpi khat in papacy ukna nuai-ah ki-ap pah uh hi.” The Great Controvery, 62.\n1. Hun nunung a Rome dinmun tawh kisai-in midangte pomzia simmawh lo-in koi bangin thuman bangin pulaak ding na hiam?\n2. Dan. 11: 33 “Pilna a nei mite in a pilna uh midang tampite tawh a neikhawm ding uh hi. Ahih hangin tawlkhat sung mi pawlkhat in galsung a sihna leh meikuang sunga thahna a thuak ding hi. Mi pawlkhatte in lawkgawpna leh thongkiatna a thuak ding uh hi.” Hih in Pasian tungah a citak mite tuah ding bang genkhol hiam? Upna hangin thahna a thuak ma-un amaute in bang sem bang bawl uh hiam? Tuni adingin bang hong hilh hiam?\n3. Dan. 11: 36 “Syria kumpipa a ut bangbangin a gamta ding hi. Amah in, pasiante sangin ka lianzaw a, a Lianpen Pasian sangin zong ka thupizaw lai hi, ci-in a kisathei ding hi. Pasian in amah gim a piak mateng tua bangin a om ding hi.” Kua hong phawksak hiam? Bang hong theisak hiam?\n4. Daniel 11: 27, 29, 35 sungah “ a kiciangtan hun” cih kammal ‘lammo’ed’ cih in na khempeuh a uk Pasian tawh kisai thu bang hong hilh hiam?


url: =Thukhente 8 | Siantongluan.net\nThukhente 8 |\nTua ciangin Efraim mite in Gideon kiangah, "Midian-te a do dingin na kuancil lai-in kote nong saploh, kote hong bangci ngaihsut na hi hiam?" a ci uh hi. Amaute in nakpi takin amah mawhsak uh hi.\nAmah in amaute kiangah, "Note tawh teh dingin kote bang hi lel ka hi uh hiam? No Efraim minamte sep a themno khat pen ko minam bup khempeuhte sep sangin thupizaw hilo ahi hiam?\nPasian in note khutsungah Midian uliante Oreb leh Zeeb hong piazo hi. Note tawh teh dingin kote in bang hihzo ka hi uh hiam?" a ci hi. Amah hih bangin kam a pau ciangin ama tunga amau hehna a bei hi.\nTua ciangin Gideon leh amah tawh a om mi za thumte, Jordan tungin galkah uh a, a gimpi mahin amaute delh lai uh hi.\nTua ahih ciangin amah in Sukkoth mite kiangah, "Kong thum hi, kei hong zuite tungah anlum pawlkhat pia un; bang hang hiam cih leh amaute gim uh a, Midian kumpi Zebah leh Zalmunna a delh ka hi uh hi," a ci hi.\nTua ciangin Sukkoth uliante in, "Na galkapte tungah anlum ka piak dingun Zebah leh Zalmunna na khutsungah omkhin ahi hiam?" a ci uh hi.\nTua ciangin Gideon in, "Tua ahih leh pha hi. Topa in Zebah leh Zalmunna ka khutsungah hong piak khit ciangin gamlak lingte leh lingkungte tawh na sa uh ka kuikek ding hi," a ci hi.\nTua lai panin Penuel-ah paito a, amaute tungah zong tua mah bangin a gen hi. Penuel mite in Sukkoth mite dawn mah bangin amah na dawng uh hi.\nTua ciangin amah in Penuel mite kiangah, "Lungnuamin kong paikik ciangin hih tausang ka supai ding hi," a ci hi.\nTu-in Zebah leh Zalmunna-te, Nisuahna lam mi galkap khempeuh sung pan a omlaiteng, mihing tul sawm leh tul nga bang bek a pha lai a galkapte uh tawh Karkor-ah om uh hi; bang hang hiam cih leh namsau a tawi mi tul za leh tul sawmnih si khin hi.\nTua ciangin Nobah leh Jogbehah nisuahna lam mihonte tot lampi zui-in Gideon paito-in a galte va bingphawn hi. Bang hang hiam cih leh a galte uh galvil omlo hi.\nTua ciangin Zebah leh Zalmunna tai uh hi. Amah in amaute delhin Midian kumpi nihte Zebah leh Zalmunna manin amau galkap khempeuh kithehthang sak hi.\nTua ciangin Joash tapa Gideon a galsimna panin Heres kahtohna lam tawnin ciahkik hi.\nAmah in Sukkoth mi tangval khat manin thu dong hi. Tuapa in ama-a dingin uliante leh upate mihing sawmsagih leh sagih a min gelhsak hi.\nTua ciangin Sukkoth mite kiangah amah tungin, "Kei tungah hong kisialin, A gim na mite tungah anlum ka piak dingun Zebah leh Zalmunna na khutsungah omkhin ahi hiam? na cih uh Zebah leh Zalmunna en un," a ci hi.\nTua ciangin amah in a khuapi upate sam a, gamlak lingte leh lingkungte zong la-in, tuate tawh Sukkoth mite a thuhilh hi.\nTua ciangin amah in Penuel tausang supai-in tua khua mite a that hi.\nTua ciangin amah in Zebah leh Zalmunna kiangah, "Tabor-ah na thah uh mite koi-ah om ahi hiam?" a ci hi. Amaute in, "Amaute, nangmah bang uh hi; amaute in kumpipa tapate suun uh hi," a ci uh hi.\nTua ciangin amah in, "Amaute, ka sanggam, ka laigui zoppihte ahi uh hi. Topa a nuntak mah bangin, amaute suaktasak hi le-uhcin note kong that kei ding hi," a ci hi.\nTua ciangin amah in a ta upa pen Jether kiangah, "Ding in, amaute that in," a ci hi. Ahih hangin tangvalpa in a namsau dok ngamlo hi. Bang hang hiam cih leh amah tangval lai ahih manin a lungsim hang nailo hi.\nTua ciangin Zebah leh Zalmunna in, "Nangmahmah ding in la, kote hong hih in; bang hang hiam cih leh pasal nasep a sem dingin pasal mah kisam hi," a ci uh hi. Tua ciangin Gideon dingin Zebah leh Zalmunna that a, amau kalaohte ngawng-a a om khade lim tawh a kibang kizepnate a la hi.\nTua ciangin Israel mite in Gideon kiangah, "Nang leh na tapa leh na tupa dong in zong kote hong uk un; bang hang hiam cih leh Midian-te khutsung panin kote nong honkhia hi," a ci uh hi.\nGideon in amaute kiangah, "Note kong uk kei ding a, ka tapa in zong note hong uklo ding hi. Topa in note hong uk ding hi," a ci hi.\nTua ciangin Gideon in amaute kiangah, "Note tung panin kong ngetnop khat om hi. Note in van kinusia na top uh lak panin bilbahte hong pia un," a ci hi. (Bang hang hiam cih leh amaute, Ishmael mite ahih manin kham bilbah nei uh hi.)\nAmaute in dawngin, "Lungkim takin kong pia ding uh hi," a ci uh hi. Tua ciangin amaute in puan phah uh a, mi khempeuh in van kinusia a top uh lak panin bilbahte tua puan tungah a lawn uh hi.\nAma nget kham bilbahte a gihna pen kham shekel tul khat leh za sagih ahi hi. Midian kumpite in a zat khade lim tawh a kibang kizepnate, khainiangte, puan dupsante, leh a kalaohte uh ngawng kimkotah a om ngawng-awhte a kisimlo ahi hi.\nTua ciangin Gideon in tuate mi limin bawlin ama khuapi Ofrah khua-ah a koih hi. Israel-te khempeuh in tua lai munah tua milim bia uh a, Gideon leh a innkuanpihte-a dingin thangzak khat a suak hi.\nTua ahih ciangin Israel mite mai-ah Midian-te guallel uh a, amaute kihisak zo nawnlo uh hi. Gideon hun sungin tua gam in kum sawmli sung lungnopna a nei hi.\nJoash tapa Gideon pai-in ama aituam inn-ah a teng hi.\nTu-in Gideon in tapa sawmsagih, ama-a mahmah nei hi; bang hang hiam cih leh amah in zi tampi nei hi.\nShekhem-ah a om a zineu in zong tapa khat nei a, amah in a min Abimelek a phuak hi.\nTua ciangin Joash tapa Gideon teeksih a, Abiezer mite neihsa Ofrah khua-a om a pa Joash hanah kivui hi.\nGideon a sih khit phetin Israel mite kihei kikin Baal-te bia uh a, a pasian dingun Baalberith a bawl uh hi.\nIsrael mite in, mun khempeuh panin amau galte khutsung pan a honkhia Topa a Pasian uh phawklo uh hi.\nJerubbaal (Gideon a cihna) in Israel-te tungah a bawl thuhoihte khempeuh hangin amaute in Jerubbaal innkuante tungah lungdamna bangmah laklo uh hi.\nTedim Lai Siangtho / Laibu: Thukhente 8


url: =Cope topa’ Nuntakzia tomgenna ~ Gin Hau Pum :: ZOMI DAILY\nposted on 15 November 2015 at 9:24 pm Lomkholna: Article\nPasian in mihingte a mangthang dingin hong deih lo ahih manin Amah mah in mite hong zonna Piancil sung, Eden huan sung pan i mukhia thei hi. Tua hi-in Lai Siangtho lui sungah a mangthang ding mihingte Amah mah in a zon hun, Kamsangte zangh in a zon hun zong om hi. Lai Siangtho thak hun ciangin a Tapa Jesuh hong zangh hi. Zomite lakah 1910 kum ciangin a mangthang ding Zomite a zong dingin Cope topate nupa hong zangh hi. Tua Cope topa i cihcih pen Pasian zatzia leh Zomite hamphat zia, Pasian in eite adingin a tuam vilvel a hong puak ahihna tawmcik a nuai a thulunote tungtawn in ih ensuk ding hi.\n1. Cope Topa Pianna:\nPasian thu, Zolai leh Zomite thangthu a kigen simin Cope topa thu kihel lo-in thuguipi cing thei mahmah lo hi. Banghang hiam cih leh Khamtung gam ah Pasian thu gen dingin 1899-1966 kikal sung America gam pen a hong pai innkuan sagih pha hi. Tuate in Carson, East, Cope, Woodin, Strait, Nelson leh Johnson-te innkuan hi-in tua innkuante sung panin 5-te in Haka phualpi pan nasem uh aa, Cope leh Nelson-te innkuan in ahih lehTedim phualpi pan hong sem uhhi. Rev. Dr. J.H Cope pen America gam Pennsylvania State, Philadelphia khuapi, Germantown veng ah teng uhhi.\nA pa Joseph leh a nu Elizabeth Danford Cope sung panin November 21, 1882 ni-in suak hi. A nu pen India, Assam gam, Gawhati khua thuhilh mangpa’ tanu ahi hi. Kum 11 a phak ciangin Germantown Second Baptist Pawlpi sungah a min pia in tawpidaw suak hi. A nu leh a pa in zong sangsia semtek uh in tua khua mahah Nipi sang (Sunday school) sia sem uhhi. A ma minpi in Joseph Herbert Cope hi. Pasian thu khuavaak hong puakpa, Zolai hong phuatsakpa, Lai Siangtho hong teisakpa, Labu hong teisakpa, Sangukpipa leh Zomite nuntak khuasak zia hong lamsangpa, Mi thum nasep a sem, a gim theilo tawh a kibang ngilhmawh Sangmangpa ahi hi.\n2. Pasian thu (Khuavak) Hong Puakpa Hi:\nCope topa pen Zogam hong paima, 1900 kum ciangin North East High School panin tan sawm hong ongkhia hi. B.Sc degree a ngah khit ciang in kum khat sung Utah gam Morman mite kiangah missionary sem hi. University a kah hun lai a kipanin khamangthang a vei khinsa hi aa, gammial nasep kum khat a sep khit ciangin Lai Siangtho sang hong kah hi. 1908 kum in B.D. degree ngah hi. 1908 kum mahin Northern Baptist kikhoppi Oklahoma khua ah tung aa, amah zong pawisim in pai hi. Gamdang thuhilh ding a puakpawl (Baptist Mission Society)te President pa Dr. Haggard in J.H. Cope kiang ah “Kawlgam khamtung (Chin Hills) ah na pai ding hi” a ci hi.\nCope in Chin Hills kicihna mun za ngei nailo ahih manin, “Koi mun hi peuhmah hiam? Gamlim sungah na zong dih in,” ci-in a lawmnu sikkhau sat hi. A lawmnu in zong “ka punote khat in Gamtawh kisai laibu (Gezetter) nei in tua sung hong en ning, tuakhit ciangin sikkhau hong sat ning” ci hi. Tua laibu a et ciangin “Kawlgam nitumnalam, gam mong khat, kuamah a ukzawhnai loh (Unadministrated) gam khat kici hi” ci- in a zing ciang sikkhau thuk kik hi. J.H. Cope leh a lawmnu Elizabeth Caldwell 1908 kum September kha ni 3 ni in hong kiteng uh hi. Zogam khuavak puak dingin September kha 30 ni-in Boston khua pan tembaw tuangin hong dingkhia pah uhhi.\nCope topa Kawlgam hong paiding ciangin a pawlpi (First Baptist Church, German Town, Philadelphia)-te kam vaikhakna hong nei hi. Tua a vaikhak kammal pen “Tu-in kei Pasian thu a za nailo Kawlgam saklam Zomite lakah khuavak puak dingin va pai ding hi’ng, Cidam in kong ciahkik ngeingei leh ka min hong khel un” ci hi. Missionary sem dingin hong kuankhia pah a December 21, 1908 ni-in Haka khua hong tung hi. Carson topa pen April kha sungin na si khin ahih manin Carson tonu leh Dr. East-te tawh tawlkhat sung Haka ah Pasian’ nasepna (Gupna thugenna) leh Zo pausinna hong nei hi.\nKhamtung gam leitaw lam, Haka phualpi ah ah Dr.Hjalmar East in hong sem in, leilu lam Tedim ah Missionary phualthak sat dingin Cope-te innkuan hong dingkhia aa, November 1, 1910 ni-in Tedim hong tung uhhi. Tua Tedim hong tunni pen Tedim gam adingin khuavak tanni, Nisuahni, Suahtak ni cih ding himawk hi. Banghang hiam cih leh Pasian thu a thei nai lo, minam picing khat hih nading a kisam ahi Lai kineilo, khuamialpi lak a om nuntak khuasak zia bangmah a thei nailo Tedimte lakah nasep a kipat ni hipah hi. Hong tunni pan a kipan in pausinna leh gupna thu genna nei pah ngelhngelh hi. Pasian in thupha pia in a nini in Pasian thu-um kibehlap toto sak ahih manin 1913 kum ciangin Tedim gamah mi 91 tuiphum hi.\n3. Zolai Hong Bawlsakpa Hi:\n1885 kumin Mangkang kumpi in Kawlgam buppi a lakkhit, 1891 kum ciangin Zagam zong hong lato zo uhhi. Gam ukna phualpi pen Haka khua ah hong phut uhhi. Surgeon Major A.E. Newland in Haka khua ah nasem in om a Haka numei melhoih mahmah khat tenpih hi. Haka pau hong sinpah in “A Practical Handbook of the languge of the Lais as Spoken by the Kakas” cih laibu khat bawl in 1897 kum in hawmkhia hi. Mangkam leh Hakha pau Dictionary bu masa penpen hi ci-in kiciamteh hi. Sangmang A. Carson in “Biakna thu hilh theih nangin Lai hilh masak ding kisam” cih thu hong mupah in Yangon A.B.M phualpite thukimna tawh piangthaksa Kayin sia pawlkhat Zogam ah hong sam to in Zomite Kawllai tawh laihilh hong kipan uhhi.\n1900 kum in Sia San Win in Haka khua sang naupang 7 tawh sang neu khat hong (Phuan) in sang masapen hipah hi. Rev. J.H. Cope in lailam siam (linguists) thum hong tonpih in Newland leh Carson-te maban hong zomto in Haka leh Matupi gam a zat ding “Lai”, Falam gam adingin “Laizo”, leh Tedim gam a zat ding “Tedim lai” hong bawlkhia hi.Tua bang in hong hanciamna sung panin 1913 kum ciangin Zolai Simbu khat hong bawlkhia zo hi. Khuakhal sangkhak sungin nitak sang (night Class) in sinsak zel hi. Ama bawlsa laigelhzia, lai ngeina (orthography) a kip nadingin hanciam tak in kum 30 sung bang Cope topa mahmah in hong puah toto a tuni dong ih zat Zolai ahi hi.\n4. Lai Siangtho leh Labu Zolai in Hong Teisakpa Hi:\nMissionary sep kawm leh khuan ciah hun nangawn in tawlnga vetlo a Cope topa nasep thupi mahmah khat in laitei (Translation) nasep ahi hi. Khualzin hun, khuan ciah hun sungin zong annek leh ihmut kikal longal in Zo Lai Siangtho leh Labu tei ngelhngelh hi. Tua kawm mahin Sang Laibu, Khrisitan Biakna lai, Tedim Thukizakna Lai cihte tatsat lo-in bawllai tazen hi. Lai Siangtho I neihcil pen Matthew hi a 1915 kumin Cope topa’n hong teisak ahi hi.\nTuabangin tawlnga man lo in laitei nasep hong semsem in Thu Ciamthak (New Testament) 1932 kumin zo hi. Piancilna leh Paikhiatna zong teikhin zo a a laidal (manuscript) in om hi ci-in kiciamteh hi. 1914 kum in dawng 20 val a pha Labu bawl in, 1918 kum in la dawng 101 a pha labu khat teikhin hi. 1923 kum in dawng 283 a pha labu leh 1927 kum in kawng 300 a pha labu bawl hi ci-in kiciamteh hi. Zomite ading in Laibu nam 36 gelh hi ci-in a kiciaptehna tampi om hi.\n5. Zogam Buppi Sang Ukpipa Hi:\nHaka khua hong tunphet in Carson tonu tawh sangsia sem hi. Khualzin hat in thugen a siam banah lailam kivalua ahih manin Mangkang kumpi in 1925 kumin Khamtung gambup sang Ukpipa (Honrrary Inspector of Schools) tavuan / za pia hi. Khasum ngah lo hi. Tua kumpite sang a zat ding laibu khempeuh bawlsak hi. Tuabangin khamtung gambup sang ukpipa tavuan a let manin “Sangmangpa” cih min a ngah ahi hi. Cope topa in Pasian thugen, Lai tei/let nasepte a sepnate leh Sang laisimbu tampi hong bawlsaknate banah in leitung sangte khempeuh ah sangukpi a sepna hangin Mangkang missionary-te khempeuh in zong ‘sangmangpa’ cih min ngahlawh uhhi.\n6. Sum le Pai tawh Zong Zogam Hong Vaan Hi:\nKhamtung gambup sang ukpipa a sepna hangin Mangkang kumpi in Khualzin nading in a piak (T.A) Rs. 700/- ngah hi. Tua sung panin Tedim thu kizakna lai hawmkhia hi. Tua bek thamlo in I gam le i lei kepcing theih nading leh guahtui mantak in i ngah nadingin kumpi Singhalh (Cuvuai) hong bawlsak hi. Hi cuvuai hong bawlsakna hang in Yangon Governor-pa in pahtawina sum Rs.2000/- pia hi. Tua sumte tawh nitak sang hong phuan in lai hilhna leh sia cialna in zanglai zensam hi. Pilna siamna leh thagui thatang bek thamlo a sum leh a paai tawh Zomite adingin na hong sem hi.\n7. Doctor Divinity Kipia:\nKhamtungmite adingin pilna siamna, sum le paai, thagui thatang tawh mipil thum nasep (Translator, Missionary/Preacher, Educator) a sepzawhna hangin June 10, 1935 ni-in New York, Colgate University panin Cope topa Honorary Degree of Doctor of Divinity (D.D) kipia hi. Cope topa Doctor a kipiak laitak in tua University a Dean-pa in hibangin gen hi. “Kuhkal tak in nasepna leh lungkia ngei lo a hanciamna tawh khamtung mite kam nam 40 val pen nam 4 in gawmtuahsak hi. Laigelhzia ngina kip bawlsak a, Sang laisimbu bawlsak hi. Ham namtampi tawh labu bawl a, kam nam khat tawh Lai Siangtho thak (Tedim Lai Siangtho) letkhia hi. Pau nam tuamtuam tampi tawh Lai Siangtho thak sung mun tampi letkhia hi,” ci-in mipite mai-ah genkhia hi.\n8. A Nuntakna Ni Hong Tumta:\n1938 kum April kha pawlin Khanglam, Kawlgam gamgi neh tengah thuhilhsia phengvak pawlkhatte hangin thu nawngkaina tampi om ahih manin J.H.Cope leh Col. Burne-te tua thu vaan dingin va zinkhia uhhi. Hih a khualzin hunsung uh guahzu a, lampi haksa hi. Lampi ah guahthuak in kawt gawp uhhi. J.H.Cope in gilsan natna leh nattun natna hong ngah sawnsawn ahih manin sakol tung tuangin khualgamlapi panin hong ciah hi. Hakha myone Sulkhua a tun uh ciangin sakol tung tuangzo nawn lo aa, tua pan Rev. Sang Fen tai 50 val bang a gamla Haka khua ah thuko dingin a paisuak vingveng hi.\nHaka khua panin a hithei bangbang in siavuante tawh kithuah in va dawn kik uhhi. Cope topa gimluata ahih manin taal in kizawng aa Haka hong tun uhhi.Hih hun in Cope topa gim mahmah ta hi. Haka panin Tedim a om Cope tonu sikkhau sat uh aa, Cope tonu in sikkhau a ngahphet in vuandokpa Thomson tawh a zing ciangin hong delhpah uhhi. Falam gun lei a tun ciangun J.H. Cope June 11, 1938 ni 5:00 a.m. hunin Cope topa nuntakna nite hong tumta cihna thu lai ngah uhhi. Tua lai Cope tonu in a sim khit phetin thum ding, mau ding, kap ning ci lo-in, “Mi thum nasep a sem a gim theilo tawh a kibang mi khat nuntakna beita hi.” a cih khit ciangin Haka a om tapidaw-te’n limtak na vui un ci –in vaikha aa, Tedim ah nasep mabante sem dingin hong kileh kikpah vingveng hi.\nHaka biakinnpi gei Rev.A.E. Carson kivuina han kiangah June 12, 1938 ni-in kivui hi.Tua sihvuina mun ah Dr. Strait makai in tualai ah Strait in hibangin gen hi. “Pasian thuhilh sangmang khat hihna tawh Dr. Cope in Topa ading nasepna ah ama’ khangualte sangin kipia zozaw hi. Ahih hangin hih thupen ama thu a telmahmahte bek in phawk a, ama pumpi a kipiakna hangin bangmah kisuangtak ngeilo-in nungta hi. Ama ngaihsutna in a biak Pasian adingin zatkhiat ding leh ama pumpi mahmah kipumpiak ding ahi hi. Ama lawmte leh amah a theite in amah pen a tawntung in phawk a, mi pawlhuai mahmah, a migi mahmah leh a lungduai mahmah khat in ciamteh uh hi. A biak Topa’ nuntakna bangin amah in thuhoih sem dingin hong kipia hi” ci hi. Hibang in a missionary a seppihte in zong ama nasep zawhnate lamdangsa phialmawk uhhi.\n9. Cope Topa Kivui Ni Kumpi Laan A Laizang ah Kikhai:\nCope topa sihvui ni-in Haka khua ah Naylor mangpa in Dr.Cope zahtakna in Haka a kumpi zumte khempeuh khaksak a kumpi laante khempeuh zong (Half mast) laankhuam lang bekah khaisak in supna, dahna lianpite kilangh sak hi. Pasian’ nasem khat a sih manin kumpi-in a laante a laizang ciangah khai-in kumpi zumte kikhak a, dahna a kilat sak pen khamtung gamah a masapen leh amah bek hiding hi.\n10. Cope tonu’ Kam Vaikhakna Hun:\nCope tonu in a pasal tawh a sep mabante a sep khit ciangin a ciah ding hong kulta hi. Tonzang a Rev. Vial Nang vaikhak in July 18, 1938 ni-in Tedim Biakinnpi sungah hun nunungpen mangpha khakna biak kikhop bawl khawm uhhi. Sia Vial Nang thugen dingin kithawi a Cope tonu a ciah ding a ngaihsut ciangin dahin lunglen huailua mahmah ahih manin a khitui tak ngelhngel thapai in thu gen thei phalo hi. A nunung ciangin Cope tonu in thugen in a khitui luang ngelhngelh na pi’n a thugen themcik zong hoi lo-in hihbangin gen hi. “Kei a ciah dingin hong kisamta hi.\nBanghang hiam cih leh kei ka ciah kei leh Sangmang a thak hong pai lo ding hi. Tua ahih manin a manlang theithei in ka ciah ding kisam hi. Lungkham kei un, Topa’n hong kem ding hi” ci hi. Tonu leh pawlpi mite hun nunung kamvaikhakna a man ciangun Cope tonu pusuak in khuangzang mual (U Suan Khan Kham’te inn mai) ciang thu-ummite’n kha-in khut kilen in kap kawmkawm mahun lunglen khuangaihna tampi tawh mangpha kikhak uhhi.\n11. Cope Topa Hong Zat Ni le khate:\nCope topa khamtung gam hong tunzawh thum vei a khuan va ciah hi. Khamtung gam sung a om hun sung khempeuh Kum 25 leh kha 7 (Ni 9419) sawt hi. A khuan ciah hunteng ni 1345 sawt hi. America gam pan hong dinkhiat a kipan a sih dong kum 29 leh kha 7 sawt hi. Tua a khuanciah hun sungin zong tawlnga hithiat tuan lo in Lailet (Translator) nasepte semkawm veve hi.\n12. Cope topa leh Tulai Zomite Dinmun:\nCope topa hong pailo hizen leh Zomite tulai khuahun luanzia in hong taisan in mite nungah a om denkeei dingte ihi hi. Khua hun paizia manlanna tawh kizui in Mipilte in min tuamtuam na vawh uh aa, The age of Knowledge ci-in pilna hun ci-hi. Tuabangin min a kivawh zah khat in Zomite zong pilna kihanciam in siingdang eng lo, tanbang kim in a ki-om hita hi.\nTua bek tham lo in leitung khantohna tawh kizui in mindang khat kivawhna omlai aa The age of Globalization ci-in tua hun sungah khantohna tampi om in siatna lam zong tampi mah khang hi. Khantohna manlang mahmah in na hoih tampi a khantoh mahbang in siatnate zong tampi khangto hi. Tuabangin siatna leh phatna tampi khangto in Leitung a kalsuan laitak in a hoihte zuithei in siatnate i pelh theihna zong Cope topa hong vawh khaici hang hitazen hi.\nZomite in khantohna delhtum in Kiim le paam ah siattheihna leh natna tuamtuamte in hong umcih ahihna thu kiphawk aa AIDS/HIV cihbangin a dam theilo natnate hong laang mahmah hangin Pasian thu in hong kem hi. Nupa sung, khualzinna, a tuamtuamte ah kikep siam ding kihanciam in Lai Siangtho tawh kituakin I nuntakna pen I ngah khak Cope topa khaici hang ahi hi.\nTuate banah I.T. (The age of Information & Technology) hun ci-in thu kizakna malang mahmah ahih manin leitung buppi nangawn khuatano khat (Global village) ciziau hi. Leimong khat a thupiang pen leimong khat pan a pianhun mah in kiza ziau hi. Ei Zomite zong muntuam gamtuam ah kithehthang in ih om hangin pianna Zogam sunga omkhawm mah tawh kibang lelmawk hi.\nSun le zan, ut hunhun in thu kizakna I nei thei lel hi. Nidang in internet, email, Gtalk ci-in mite gengen I zakzak pen tu-in eite’n nuamtak in I zangh zihziah theita hi. Tuabangin muntuam gamtuam ah I omna panin khuano khat sunga tengkhawm bangin ih omna leh pumpi kigamlat hangin lungsim hong gawmtuah in khuatano khat sungah tengkhawm bangin hong gawmtuah Cope topa hizen hi.\n13. Cope Centennial Jubilee Leh Zomite:\nTedim mite bek hilo, Zogam bup adingin a nuntakna, a pilna hong kipiakna hangin Zomite hiciang dinmun a tung thei ih hihi. “Cope topate nupa hong pai lo hizenzen leh Zomite bangci dinmun ciang ah ih om lai zen tam?”\nA beisa hunin Cope Jubilee tawh kisai Tuiphum Pawlpite in 1985 kum in Rev. J.H. Cope Diamond Jubilee bawl uhhi. 1999 kum ciangin Cope Diamond Jubilee mah kibawl kik khin hi. Tua hi-in Cope Centennial Jubilee zong Tuiphumte bek in bawl ding maw? Bawl zenzen lo ee, Cope topa pen Tuiphumte bek pia peuhmah loding hi hangh. Cope topa hong puak Lungdamna thu (Pasian thu), Cope topa hong phuat sak Zolai, Cope topa hong teisak Zolai Siangtho, Zo Labute pen Zomi buppi, Pasian thu a sang peuhmah leh Zolai a zangh khempeuh ii pawi ahih manin Zomi buppi ii khaam ding pawipi ahi hi.\nTua Cope Centennial Jubilee bawl nading tawh kisai in a hunte hong toi mahmah ahih manin kum thum sung tha thak lakna ding thu bulphuh 3 kinei hi. Tuate Zomi bupin ki-apna, thungetna leh thuhilhnate ah zangh tek le’ng ih Zogam hong cidam in Zomite khantoh nading leh Zomite thupha ngahna hong suak taktak ding hi cihna tawh 2008 a dingin “Pasian aw, Na nasepna adingin hong siansuah in” (Joel 2:16-17), 2009 adingin “Pasian aw, acitak nasem dingin hong bawl in” (Late 40:11) cih leh 2010 adingin “Pasian’ zat Minam: Pasian aw, na deihna a tun nadingin vaang hong guan in.” (Pai.19:5-6; I Pet.2:9) cihte ahi hi.\nHih thubulphuh thumte thungetna leh ih pawlpi tek ah thuhilhnate ah zang kiim tek le’ng ih Zogam leh Zomite adingin Pasian in a lamdang khat teitei hong pia takpi ding hi. Tua ahih manin 2010 ciang i khaam ding Cope Centennial pawipi pen Zomi bup Lungdamkoh Pawipi cihna zong himawk hi. Tua pawipi hangin Pasian in ih gam le lei, ih minam adingin damna leh thupha ngahna hong hisak pelmawh / hamtang ding hi.\nLeitungah minam picing khat ih suak nadingin Lai kician neih ding kisam hi. Rev. Dr. Hre Kio genna ah “Leitung ah Kha thum hal in minam khatta manthang hi. Banghang hiam cih leh Lai a neihloh man uhhi” ci hi. Ih Kha a mangthang ding kimlai Cope topate nupa hangin Ih Kha bek tham lo-in ih minam mangthang lo hi. Kamdang khat in gen le’ng Zomite a mangthang lodingin hong khoipa leh hong khansuahpa pen Cope topa ahi hi. Tuabang Sangmang ih ngahkhak manin zong ih hamphatna lianpi khat ahi hi.\nZogam ah Cope topa nasepnate ih ngaihsut ciangin lamdang liang hi. Pasian in Zomite adingin a tuam vilvel a hong piak Sangmangpa ahi hi. Tua ahih manin Cope Centennial Jubilee bawl dingin ih kithawi laitak in Pawlpi lungsim, beh lungsim, nam lungsimte panin minam lungsim ah kalsuan to-in 2010 November 4 -7 ni sungteng sim le maal, sak le khang, gam sung gam pua leh tui lu tuitaw pan kikaikhawm henhan in Kum 100 pawipi Tedim khuapi ah a muak khawmtek dingin hanciam ni. Gin Hau Pum (Cope 98 Celebration, Tedim, November 2008)\nPrevious: I kulhpi ciang kik ni ~ Job Thawngno\nNext: Buhkaang ~ Hau Za Cin\nI khualzinna leitung ~ Hau Za Cin\nMalaysia, Selangor sung aom Parks te ah zatep te RM10,000 ki liausakding\nPasal khat tuithawl sungah azang nai 14 sung awkcipsak in cimawh mahmah


url: =PASIAN’ THEIHPIH MIHING NUNTAKNA - Zomi Adventist Innkuan\nPASIAN’ THEIHPIH MIHING NUNTAKNA\nLeitung i nuntakna-ah a kihel pelmawhin – haksakna, buaina, tuahsiatna, sihna, lungdamna leh nopsakna ahi hi. Tuate i tuak hun ciangin bangci bangin i ngaihsun a, i nuntakna-ah bangci bangin na sem hiam? Nopsakna leh tuahphatna, thupha tuamtuam i saan ciangin Pasian tungah lungdam a kozo lote hi mah lehang, haksatna leh buaina i tuak ciang Pasian a mawhsak nuam mihingte kihi citciat hi, a tamzawte…\nPasian theihpih haksatna\nLungdamna leh nopsakna i tuak ciangin hong piapa Pasian tungah lungdam i koh pelmawh ding ahi hi. Tua mah bangin haksatna leh tuahsiatna i tuak ciangin zong Pasian in hong taisan leh hong theihpih lo dana tuat ding hi lo a, ama theihpihloh i nuntakna-ah a piang khat zong om lo. Pasian vaihawmna bangin nate piang a, ama theihpih ahih lam mihingte in kithei lo zawsop hi. Haksatna leh buaina, nopsakna leh thuphate zong amah in a theihpihloh om lo hi.\nPasian in Moses tungtawnin Israel mite Izipt panin pikhia hi. Ut hileh Pasian in Moses pianma in zong pikhia thei a, Media gam panin Moses a ciahkik ciangin zong paikhiasak pah thei hi. Ahih hangin Pasian minthanna leh vangliatna a kidawk nading leh, amite in amah pen ‘Pasian taktak hi’ cih a theih nadingin Moses khut tungah vanliatna tuamtuam, nalamdang bawl theihnate koih a, a kidawkkhiat theih nadingin Faro lungsim khauhsak hi. “Tua ciangin Topa in Moses tungah, “Faro’ kiangah pai in. Bang hang hiam cih leh …Topa ka hihna na theihna dingin ama lungsim leh a nasemte lungsim ka khauhsak hi,” a ci hi (Pai. 10:1-2; 11:10). Tua banah Israel mite in Pasian vanliatna a theih nadingun Sehnelgamah kum 40 sung vakvaisak lai hi.\nMi phazah sim nopna lungsim\nDavid in Israel leh Judah mi phazah a simna hangin Pasian heh hi. Pasian hehna hangin Dan panin Beerseba dongah mi tulsawm sagih si hi (2 Sam. 24:15). Bang hangin David in Pasian heh nadingin mi phazah sim sese hiam cih leh, ‘Pasian in lunggulhna David tungah pia’ hi (2 Sam. 24:1).\nJob thuak hatsatna\nDawimangpa in mi hoih, paubaanna a nei lo, Pasian mi Job suksiat sawm a, ze-etna a thuaksak laitakin zong Pasian in theihpih hi. A innkuan sung uah sihna tungin, a neih le lam teng dawimangpa in a beisak nading leh a ze-et theih nading bulpi pen Pasian mah ahi hi. Ahih hangin Job in tuate pen Pasian in a theihpih ahih lam phawk pah lo a, Pasian tungah lungkim lo hi. Pasian tungah citakin, ze-etna khempeuh a thuak khit ciangin Pasian in thupha tampi pia kik hi.\nJosef thupha saanna lampi\nA sanggamte in Josef a hazatna uh hanga gimna a thuaksak lai takin Pasian in theihpih a, a paina khempeuhah na ompihden hi. Ismael mite kiang, Potifer innsungah, leh thong sungah a omna zong Pasian in theihpih a, Joseph in thupha a ngah nading lampi atawntawn ahihna leh, mi lianin bawl ding kimlai haksatna lianpipi a thuaksak na hizaw.\nDaniel leh humpinelkai\nDaniel leh a lawmte sal tanna Pasian in theihpih hi. A seppih vaihawmte in Daniel a mawhsakna leh gimna a piakna uh hanga humpinelkai kikhumna huang sunga a omna-ah zong Pasian in ompih a, Pasian vangliatna kidawk theih nading hizaw hi. Amah a hekte innkuan in gimna ngahin, humpinel-kai kikhumna-ah kikhia a, tua banah kumpi Darias in Daniel’ Pasian pen a nungta Pasian ahihna, a vanliatna bei ngei lo, honkhiapa, na lamdang bawl a, humpinelkai thahatna panin zong a mite a honkhia thei ahihna phawk hi (Dan. 6:24 – 27).\nPasian in a mite hoihzawk nading, ama thu leh vaihawmna a theihtheih nading leh, Pasian taktak ahihna a phawk theih nading ahi zongin, haksatna panin na khem-peuh a sem thei ahihna a kidawk nadingin mi lungsim leh ngaihsutna-ah a tuamtuamin na sem thei hi. Pasian in David lungsim sungah mi phazah sim nopna guan a, mi a sim khit ciangin David in Pasian deihna hi lo, cih a theih ciang kisiik hi. Eite zong, i hoih zawk nading leh i picin zawk nadinga Pasian in i lungsima a nasepna hangin kuncip lo a, ama hong lamlah nopna, a deihna i zuih theih nadinga hong seekna ahih lam phawk kisam hi. Lungkimna bukim a nei lo mihingte lakah Pasian vaihawmna banga lungkim dana siamzawte mi hampha hi uh a, Pasian vaihawmna ahihna banga a saang siamte mi manpha ahi uh hi.\nNI SAGIH SABBATH TAWH KISAI PAPAL TE GEN NA\nSee also Ak khuangta Thawh Hunta\nTags: Articles, T Sawm Lian\nPrev post EASTER SUNDAY THU TAWH KISAI A THEIHHUAI TOM KIM


url: =Phualva nih kamciam :: ZOMI DAILY\nposted on 20 August 2018 at 8:20 pm Lomkholna: News, Siamsin\n‘Lawm aw Zogam mualsiangtho te, huihdam nung hiauhiau te, a diktat mahmah Zomi le Zongeina, a siangtho guntui, luitui, ciktui luangsialsial te, a etlawm mahmah mualsang dawn ah phuitongpaak leh geisok paak te leh singsang dawn te nusia in cikmah ciangin mundangah paikhia kei ni maw. Zomi le Zogam nusia in cikmahciang gamdang leidang zuan kei ni’ ci in kiciam uh hi.\nNikhat phualva nupa te hong kiho leuleu uh hi. ‘Nau aw, Zogam nusia lo ding i cihhang i nekding anbeita, i tuan nading singsang teng kiphuk gai ta, ciktui te kangta, paakkung te omnawnlo, huih siangtho nawnlo, a mite’n Zomi lungtang vom nawnlo bang cih ding i hia?’\n‘U aw, bangbang hileh Zogam nusia phot ni. I kiciamsa a hizong i nuntak nading i zon kul ding hi. A hih zawhleh Zogam galvil zel ni. Kum khat 1 vei, kum 5 khat vei a hiaa kum sawm 1 vei a hizong ciahzel ni’ ci in kithukim uh hi.\nTuaciangin gamnuamzuanin hong lensan aa Zogam nusia ta uh hi. Ahizongin kum 100 dongin Zogam ah phualva te hong ciahkik nailo uh hi.\nHih phualva te gamtatzia teng a thei papi nih ki ho uh hi. Zogampan a lengkhia phualva te i mawhsak nading om kei. Kua mah in a sih nadingin kiciam ngei kei. Kamciam cihpen omkhop tawntung nopman hi zaw hi. Zogam tawh a kamciam sangin nuntak theih nading thupi zaw hilo hiam? a cihleh a lawmpa in hilua hilua. Hih phualva te ka muhciang ThawmKham bang phawk zawzen hang. hahaaa’\nAn saal (buhtang ip) sungah huan ding an a omloh ciangin itna in lengva bangin a kha tawh innsungpan in hong lensan thei hi.\nItna, ki ngaihna leh kiciampakna nungah gilkialna, nat le sat, a suk ato hong omlai ding hi. Tuakhit ciangin zi le ta te tawh bangci nuntak ding cih na theihkhit ciangin ki teenna neihpan ding thupi hi.\nHihthu i mangngilh khakmanin ki itpipi, ki ngai pipi, omkhop cimnailo pipi ki khenna (ki gamlatna) hong tung thei hi. Hihpen Laisiangtho honghilhdantawh kituak hi. Siamsin Library\nPrevious: Lutang le ngawng (Pasal maw, Numei?)\nNext: Nang a ding thalakna kammal pawlkhat


url: =US ah Covid-19 tawh asi mi thein khat val phata :: ZOMI DAILY\nposted on 29 May 2020 at 2:51 pm Lomkholna: News, Thomasmung, USA, World\nCOVID-19 Alert XVII: USA ah COVID-19 natna tawh asi mi Thein khat (100,000) val pha ta\nJohns Hopkins University & Medicine/Hospital pan akhahkhiatna tungtawn in Tuni (May 27, 2020) ni in USA ah COVID-19 natna tawh asi mi Thein khat val (100,442) pha ta aa, natna ngah mi 1,699,176 (1.6 million) pha ta hi. US gam pen Leitungbup ah COVID-19 natna nei leh asi atam pen gam ahi hi. Leitung gambup ah US zawh ciang Brazil gam in COVID-19 natna nei atam pen nihna ah zui ta hi.\nAbeisa hun in Coronavirus prediction model minthang mahmah khat ahi Institute for Health Metrics and Evaluation (IHME) at the University of Washington ii Director Dr. Christopher Murray in US ah August kha sungin COVID-19 hangin asi mi 147,000 pha thei ding ci in a upmawhna taangko khia hi.\nUS mun khempeuh te ah nasep leh akikhak tan te akihon kik hangin mi tampi in social distancing zang lo leh thukhun te zui lo uh ahih manin natna nei tampi hong kibehlap hi ci hi. Hih IHME prediction company in abeisa hun in zong Coronavirus peak date ah mi bangzah si thei ding cih te taangko khia ngei aa, atam zaw man mahmah hi.\nEimi ten social distancing kinei lo:\nEi Zomite Pasian in hong kem bek bek hi kei leh social distancing kinei kil kel lo cih mukhia ing. Kikhop bawl, kihawh in tukhawm tentan nuam lai hang. Kuan natna nei cih kithei zolo ahih manin khat vei i kidawp kik ding leh Nupa i hih nak kei aa kikhop i bawl, i kihawh i tutkhop ciang zong atawm pen Pi 3-6 (3-6 feet) kigamla in i tut ding thupi mahmah hi.\nUS aom Zomite lakna zong COVID-19 natna ngah kitam tek tek ta ahih manin akua mapeuh i kidawm ciat ding leh Kumpi thukhun (guidelines) te i man ciat ding thupi mahmah aa, i innkuanpih tek i kep zawh nang hanciam tek ni. Topan i omna ciatna hong kem ta hen. Thomas On Sian Mung (Thomas Mung Guite) Washington DC May 27, 2020.\nPrevious: Asia tualsuak upna (Asian Theology) ~ Dr. Do Suan Mung\nNext: Twitter, Facebook, Instagram leh YouTube te gamtatzia tawh kisai President Trump in thupia\nA daupai Makaite (Marks of Successful Leaders) ~ Dr. Pau Khan En\nLamkhang i sik kha hiam ~ Lian Tuang


url: =#INNPI (Zomi): Article Culture\nShowing posts with label Article Culture. Show all posts\nPuan laisan leh puan dum\nZomite-pen kuama' pattah loh-in hong pantah, hong makaih vaanglianpi khat nana om-a, pilna leh bitna-tawh kidim thuciin tuamtuamte leh numei pasal minsel puan/dial te nangawn nana nei-uh ahihman-in Pasian' Min I-phat uhhi! Maranatha!!!\nPuandum leh Puanlaaisan-pen Zomi Numei leh Pasal' minsel vangilte hi-a, American Missionary te' hongtun ma-a akigaan ahihi. Siamgat-pen kuama' hong pattah hilo-in, pupate vaaanglianpi khat-in ana-piak siamna ahihi. Khutsiamzil lamsang kipattahna dangte-tawh kibang lo-in, amau' theihtawm bangphial-in akipia suksuk siamna ahihi.\nTaangthu cihtheih ahita ka' pa-pen 1929 kum-in suak-a, ama' nu - ka' pi,Pi Ciangcing-pen 1899 kum (kiim)-in suak-hi. Ama' nungakno laai-in Puandum leh Puanlaaisan-pen mi-nuamsa zawdeuh, ankhing kham zawdeuhte bek-in nei-a, niiksiing ahihleh neikim uhhi. Niik teen-khat teen-nih khawngbek-tawh alemtoto-uh (tu-a deihdeih-a laih ziahziah daan hilo, haksa ahihman-in 1 leh 2 ciangbek nei-in dawm mahmah, sawtzangh mahmah-uh) ahihi.\nPuandum leh Puanlaaisan te-pen ka' neulaai-in ka' Pi-in bangzah-in piibawl-hiam cih tu-in ka-phawkthak mahmah-hi. Khuadam sa-in apuandum silh le-ung, "kheihkheihkheih, bawkte, bawite, hihte-maw ahunlopi-a kisilh ngeilo" ci-in hongzol-in hong sennsak ziauziau-a, mawksilh peuhmahding hongphal vetlo-hi. Puanlaaisan-pen ko' khua-ah daapzaal kici-a, tua-zong sia-kadawh-pwey khawngciang-in silh nuam-in la khiankhian lehang "hihte ahun-amual omhi" ci-in hongphallo uh-a, sia-kadawh-pwey khawng bangmah-a hong simsaklo-uh ahihi. Ei' ngeina-ah nana-om ngeilo takpi-mah ahihi.\nPuandum leh Puanlaaisan-pen Zomite' Ngeina puan thupipente hi-a, 1900 ma-in kinei khin-hi. Puan tung-a meel (color) te-pen khangthak khenkhat-in "pupate-in asan, a-eng bawlthei mahmah kenteh" ci-theiding uhhi. Pupate' meel (color) bawlzia akithei nawnlo hizaw-a, asan-pen kheiisan-tawh bawl-in, a-engpen bepi-teh leh sathau nam khat-tawh bawl uh-a, avompen singhaang-naai leh beelmang-tawh bawl uhhi. A formulae I-theih nawnloh manbek hi-a, pute' hun nangawn-ah thausialphei zepna tekhawng, tembul, naamsaubul leh apaai zepna tekhawng ameel kip mahmah-in kikheel vetlo-hi. Tua ahihman-in meel bawlthei lua mahmah-uh ahihlam umkhial lo-a upding ahihi.\nPuandum: Puandum-pen Zomi Numei minsel hi-a, adiak-in tanu neite' ading-inMokhak Ni - tapa neite' ading-in Molaak Ni-in Mo leh Moliahnu-in silh uhhi. Tua ni-in mokha innteeknu (mo' nu) leh mola innteeknu (mo' teeknu dingpen) te-inzong silh uhhi. Ton ciang-in Tonteeknu-in silh-a, tualo mundang-ah kizangh lo-hi. Numei-in asilh ciang-in adeek vial-in aliangko nihtuak-ah, a-aang lam-ah kaaisuk-a, dial-awh bang-in ok uhhi. Puan baatphei kici-in atunglam-in kikhaisuk zeuzau ngeilo-hi.\nKhangcing numei khat asih ciang-in laáng ahihkeileh haankuang-pen Puandum-tawh atunglam-in kizeem-a, tua Puandum-pen haan pan-in kiciahpih kiik ciatciat-hi.Atunglam-a akizeem-pen misi hi-a,Baatphei-a akizeem-pen mihing ahihi.\nPuandum-pen ataangpi Zomi Numei kim-in neihding haanciam uh-a, ahizong-in akizatna-pen Pasal Aneih Ni leh Mo Aliah Ni, leh Sih Ni bek-ah kizangh-hi. Mo Aliah Ni-pen ama' ni hilo ahihman-in athupi-penPasal Neih Ni leh Sih Ni bek-ah kizangh cihding ahihi. Tua ahihman-in pasal neihding alamen ngam nawnlo Zomi numeite-in Puandum-tawh kizep hunding (Sih Ni) bek ngaak-uh ahihman-in,\n"Guallaai-ah dumpuan ka' baatphei ding-aw, haaibang ngaak-in vul ing-e,\n"Haaibang ngaak-a ka' vulna-aw, baatphei tungsuah phamna-hiam ci'ng-e!\nPuanlaaisan: Zomi Pasal minsel Puanlaaisan-pen kimawk silh lo-in, Ton Ni, Miimza, Taangza Aih Ni leh khangcing pasal khat Sih Ni-in kizangh bek-hi. Molaakna-ah silhlo uhhi, banghanghiam cihleh Pupate-in ama' zii-ding akilaak ciang-in ama' lawm itte-tawh atuam-in hunzangh uh-a, mola khawng-in va-kuan kaankaan lo-uhhi. Zek (zehtan bang-a zahtaakna-tawh tang/zuui) bang-in thupiibawl mahmah uh-a, akisawp ciang nangawn-in ka' Pi' hong hilhna-ah, "taangbaan dungzuui-a pho loding, khep nih suah-a khaisukding" hongci ciatciat-hi. Banghanghiam cihleh Puandum mahbang-in pasalte-in veilam liangko tung-ah kuah-in abaatphei-mah ahihman ahihi.\nPasal khangcing khat asih ciang-in laáng ahihkeileh haankuang dungzuui-in kituam-a, haan pan-in kiciahpih kiik ciatciat-hi.Atunglam-ah silhpen misi cihna hi-a,baatphei-pen mihing cihna ahihi. (tu-a Puanlaaisan athaangbawl Zaamnu' silh daan-pen misi cihna ahihi). Hihthu ka' Pi-in hong hilh ahihman-in Puanlaaisan atunglam-a ngawngkhih (necktie) akibawlte cikmah hun-in ka' ok ngeikei-a, awh-zong kasawm vetkei-hi, deihzong ka' deih vetkei-hi, banghanghiam cihleh thutheihloh vaailua leh pupa' ngeina thaangzat vaailua sa kahihman ahihi. Aneite'nzong nana phuumcip lel le-uhcin pupa' laukha laambang apaak zawtam cici-ing.\nTanghciin-tawh mehpak lehang: Tanghciin-pen pupa' hun adiak-in tualgaal laai-in khua akisaatleh akhuakhua-a kidona hun hi-a, tua ama' khua ahuu, ahum leh ahonkhia Ngalliam tebek akipia ahihi. Akizatna-pen, Gaal Aih Ni leh Sa Aih Ni bek-ah kizangh-a, Vaphual Mul tot-in Ngalliam pa-in lumsuih laamna alaam kawm-a abaatphei ahihi. Tua Ngalliamte asih ciang-in laáng ahihkeileh haankuang-pen atunglam-in Tanghciin-tawh kituam-hi. * Tu hun-a bangmah sep gina nei ngaplo Tanghciin khawng kipia ziauziau, biakna siate-khawng pia mawkmawk, kuama' piakzong hilo, akizuak lei-in puan-a khuui-a silh maimai cihte minam it te' ading-in laaitang nat-huai mahmah-hi. Tuabang ahihte-zong ataktak-in minam ngeina thaangbawlna hi-a, haii cihtak-a ahaii hilel-hi. Amau-houh pil akisa tata hizaw laaideep-uh. Tuabang puante silh lohding, khiahbawl-a, piakding akilawmte bekmah piakding ahihi. Haii gamtat lua mahmah hihang!!!!\nMinam Ngeina azuun ding-a akipan kipawlna tudong om naailo cihtheih-hi. Malaysia-ah ZOCUS om-a, Kawlgam-ah omlo-hiam cihtheih khop-in Ngeina Vaai athei ki-omlo dinmun ahihi. ZOMUS -in music lambek, ZOLUS-in literature lambek, ZCLS-in Zolai mahmahzong apuah azuun sang-in Christian thutheihna lambek-mah, Zomi lah ahi Christian-zong ahi veve honkhat paampaih laailaai cihbangte kinei-a, NGEINA Azuun Pawl om naailo-hi, Ngeina mahmah-zong thei naailopi-a "Zuunding" cihbel apiang theilo-mah ahihi. Ngeina puan thupite uutbangbang-a abawl-houh atung-ateng keekkeek hi zawsop uhhi, hong heetkhaakleh bawkzek hiding I-hihteh ki-meetkhia sak lelni.\nNgeina theihna-in minam itna aguipipente' lak-ah khat ahihi. "Zomi it mahmah saam naveng-in I' Ngeinate ka' theih omkei" cihpen "Pasian um mahmah-ing, Amah kua-hiam theikeng" cihtawh akibang ahihi. Minam theih kuul-a, Pasian theih kuul-hi. Pupa' khekhaap theih kuul-a, Pupa' Ngeina theih kuul-hi. Social thinkers, Philosophers, Scientist I-suak zong-in I' minam leh I' ngeina theih kuul-hi.\nHunkhat laai-in, siamsinna lam-ah thahaat ahihman-in Romanisation langpan sawm-a Church of England hong kiphuh hang-in Italian te naakpi-in hong haanciam uh-a, tu-in leitung-a ulian, mihau pente' lak-ah Italiante naaktam mahmah uhhi. Australia ngial bang-ah Minister honmaangkhat Italiante ahihi. A' Ngeina-uh khahsuah lo-hi, a-awsuah-uh khahsuah lo-hi. English apau ciangbang-in asiamlo kisa khadekdek zawzeen taleh athu-in naakzawh mahmah, tel mahmah-uh ahihman-in accent-tawh examination kibawl lo-hi. Pau lehlehlel uh-a, lian mahmahlel uhhi. "Makaai khat nahihteh na' Teizaang awsuah khia photphot in" cihte ahaiivaai nana-hi zawsop lelmawk-hi, banghanghiam cihleh mite-in accent bangmah ahihlohlam theita, akammal, adeihna theician peuhleh, zanghsiam peuhleh cihte honghi zawta-hi. Khangthakte-in hih ".... awsuah tuamtuam I-neihte 'zaaknop' I-saktheih naaikeileh gualbaanlo, khuapimilo (unmodern, uncivilised) I-hihlaai gige lamtak phawkni. Lampaam singsaat pak hang-eih.....\nNgeina: Puandum, Puanlaaisan, Tanghciin, Khéphiau te-pen akimawkzat omlo-hi. Khéphiau bangpen nupite-in silhdelhna-ah akah ciang-a akikhuhna-uh, sihgaalna puan hipenpen-hi, tualo-in mawkzatlo uhhi. Khangthakte-in lungngaih ding-ah, namdang khat-in Puanlaaisan-pen pheiituam khawng-in hongzanghleh thusuahding, Court tunding I' mawhpuak ahihi. Hihte-ah mapangding "Simbeng-zong kim ciitciat tangzaang kiguang" acih mahbang-in amapang diakding kipawlna kisam-hi. Mimal maaitang etna-tawh, "ko' kipawlna thulu mahmah zongtawh kisai khakei" cih thapaai tepawl a-omloh dingzong naakpi-in thupi dinghi. Tutung-a Zomi numei khat-in Puanlaaisan hong thaangbawl bangpen naakpi-a a serious mahmah hi-a, Yangon-ah ZOCUS a-om keileh Zomi minpua kipawlna a-omleh tua kipawlna min-tawh Court kitun akuul ahihi. Numei' khat-in akawng nuaisiah atuam nading genloh Puanlaaisan-pen numei' duangtung limlim-ah akibaang ngiat loding ahihi. Hihte Pupa' Ngeina hi-a, Pasian zahtaakna-zong ahihi.\nGender Equality-pen developing country background ansi khempeuh ataangpi-in "Numei leh Pasal Kikim" sa-kha uhhi. Naakkhialh mahmah uhhi. Gender Equality amuiituum masa-pen "Numei inzong vote khia theiding" cih pan-a hong kipanto hi-in: Numei ahihna-tawh simmawhbawl lohding, sila bang-a zat lohding, mawk vuakvuak lohding, mawk maak loding, ukcip locing cih-a kipan ahuampi genna hi-a, numei leh pasal kikim, kibang thei ngeilo-hi. Numei-in pasal' thatangbang nei ngeilo ding-a, pasal-in niin neilo-in naupaai ngeilo dinghi (zatosiampite' bawlte atuam). Pasal-in pasal ahihna-tawh mawhpuak nei-a, numei-in numei ahihna-tawh mawhpuak nei-hi. Ei' hihna ciatciat theihding, ei' mawhpuak ciatciat theihding, ei' kizepna ciatciat theihding ahihi.\nTua ahihman-in Zomi numei ahihleh pasal aneih ni leh lukhuneelkaai akhuk ni-inPuandum-tawh kizeem lel henla, pasal-in gaalmat samat-hun hi nawnlo ahihman-in leitung buppi-a akizanghthei (Asia gam-a akipia mawkmawkte ahilo) lailam lawhcinna lianpi aneih ni leh zii aneih ni-in tanghciin-tawh kizeem lelleh kilawm mawhlo dinghi. Akibatna uh-a, asih ciang-uh'n numei' haankuang Puandum-tawh kituam henla, pasal' haankuang Puanlaaisan-tawh kituam tahen! Tualo lasakna-peuh, kikhopna-peuh, zuaugen ding-a pulpit ngahni peuh-in hih puante-tawh kizeem liatluat lohding mihing vaai ahihi. Tu-a Zopuan akici khialkha Tedimpuan ahihleh designer te-in aphal naakleh khutdawh ngetna ahzong silhtheih hilel ding-a, mikheemna-ahzong silhtheih hilel dinghi, banghanghiam cihleh abawlte mahmah-in "Zomi cihbang om ngeikei, eimi bek-om" ci ahihman-in thupi laakluat nading omlo-a, ahizong-in Puandum, Puanlaaisan, Tanghciin, Khéphiau cihte zek bang-a akizangh, Ngeina Puan Thupipente ahihi.\nHihthu honggin nading-in Zaamnu hong kizangh hi-a, "Kua-in ta-ya suai-ding?" cih kitheilo zahdong-in Zomi Minam Kipawlna tualniam I-hihlam kithei-hi. Tua ahihman-in Ngeina Azuun ding-in kipawlna kician neihding kisam-hi.\nZOCUS-pen Zomi Culture Uplift Societyahihman-in Kawlgam lamkaai-bek enpak lehang Zogam: Tedim, Tonzaang, Cikha, Thuklai, Laaitui, Kawlpi, Mandalay leh Yangon peuhmah-ah phuhloh aphamawh ahihi. Kipawlna-pen mawkphuh thapaihding hilo-a,\nThuthei leh avei khempeuh kizasak masadingLungdeih sinthu suut khawmdingTuplehngiim kician sinsen-a Statement bawlding Statement of Purpose-tawh kituak-a kalsuandingThukhunpi-in Statement of Purpose tawsawndingCulture ahihleh Literature leh Music and Dance zong kihelding) thoihna leh phungvuhna kiheldingKipawlna-in ahuamna munlehmual sehkip neidingBawhzuih ding leh pelhding kigii khunna seh sinsendingHihteng akizawh takteh Kawl Gamukte' kiangpan Registration ngen/ngah-dingMakaai dingkhawng kituh pahmalam lodingMakaai te-in, "Zomi Culture Uplift" ahihlam, ama' aituam nasep aseem ahihlohlam kitheiding, mipi-inzong makaaite-tawh sisan kinaaina peuh-tawh ameet laaknopna neilo pahding, minam tuihual-tawh tonkhawm theiding.\nNgetna: Puanlaaisan-pen numei khat-in kawngnuai tuamna-a hong zatna tung-ah ZO-AW, Zomi National Council (Kawlpi), ZOMUS, ZOCUS, ZOLUS, ZAM, ZAA, ZAUS, LZI, WZC, ZCD, GZA khempeuh-in "Condemnation Letter" hong gelhciat le-uhcin na' manphatna-uh kimu dinghi. Gap akuulleh gapding ahihi. Liausum aneih keileh mimal-in huhciat zaw lehang-a, tein 10 khawng gaam pongpong lehang, asumbel kidong zawvet bilbel ding-in "gapmin" publicly-a kitheizaaksak ding, tua hileh namdangte'n I' ngeina hong zahtaak theipan dinghi. I' sawmleh gapsum keizong huh lelding hi'ng. "Zomi Pupa' Ngeina Puanlaaisan thaangbawl ahihman-in Tein 10 kigaam-hi" ci-in Kawl News ah suak limlimding,........


url: =Tongsan pan Lungdampihna\nLast Updated on Tuesday, 28 February 2012 14:54\tTuesday, 28 February 2012 14:42\nPa Vungh Suan Mang ( International Tongsan Consultant of Singapore) leh a zi Nu Suumnu te in February 27,2012 (2:30Pm Kawlgam hun) in Pasian letsong tapa mel hoih mahmah khat Zangkong khuapi ah nei thei cih kiza hi. Leitungah mihing khat hong suakkhia banah Zogam ading tangval muan huai khat kibehlap ahih manin, nu le pa tawh kibangin International Tongsan Media Group pan lungdampihna i pulak hi.\nNau (tangvalpa) zong lungsim le pumpi hong khanglian a, nu le pa lungdamsak, minam le Pasian ading muanhuai hong suak ta hen. Tua bek tham loin, tapa hangin nu le pa kipahna, lungdamna tawh akidim innkuan nuam asuak semsem dingin Topa Pasian in hong makaihsak hen cih Tongsan pan thupha i paih hi. Pa Vungh Suan Mang zong tukal sungin Singapore pan Yangon ah nutate' kiang ciah ding ahih manin, cidamtak in nau melhoih a muhna ding thungetna tawh phawk ni.\nBy: International Tongsan Media Group\nSyria gamah Kumpi le alangpang pawlte kidona nasia semsem\nLast Updated on Friday, 24 February 2012 17:56\tFriday, 24 February 2012 17:52\nSyria kumpi Mr. Barshar al-Assad in amah lang pang pawlte omna khuapi te le adiakdiak Homs khuapi ah gialpikia bangin bomb tang kia ziahziah hi. Tuni February 24,2012 dong mah nisim in tawlnga loin, thangpaih bawlna tawh sual ziahziah lai ahih manin, leitungbup ah thuthang lianpi khat suakin, UNO le leitung gam thahat tuamtuam in zong kilunghimawhpih mahmah ta hi.\nTua bangin nasiatak a kido/kikapna phualpi khat ahi Homs Khuapi sungah bang mah theilo naupang te leh naungek tampi sihlawh hi. Hih naupangte asuahtakna ding akihanciam hangin, kidona khawl hun omlo mawk ahih manin, Siavuante akipan mipite in a hanciam uh hangin thaupi ging lakah baih loin, haksatna tampi tuak uh hi. Mimal 13 apha innkuan khat bang a vekpi un sikhin zen uh ci-in Media te in pulak hi.\nA pumpi phel khat anasia liam kum nih bek apha pan naupangno khat akem Siavuan(Doctor)pa'n tua naupangno kawk kawmsa'n agenna thu in,'Tulaitak ama a ding Zato(Hospital)khat kisam mahmah ta hi. Ahihhang eite'n ama'ading bang mah ihbawlsakzo nawn kei uh hi,acih hunsung mah in tua naupangno aliamna hang tawh hong si hi.ci'n zong gen uh hi.Bomb kitapna pan athemleng te'n tua asi naupangno i pa zong atahlam khut leh aveilam akhupte liamgawp in,ataluanghawm atawi kawm leh nasiasalua ahihman'Kata aw abangci himawk na hiam? Kua te'n nang hibang a hong bawlsia uh ahiam?Ci'n khitui,naptui luang kawm sa in,genkhia hi,ci hi.Tua akibawl tawm pah zato inn i pulam ah bel,thaupi gin leh bomb tang puakkham zihziah nate hang,ginngaih mahmah in vut leh vai khu kitung keeilai hi,cih gen uh hi.\nSyria kumpi galkap te'n kumpi lang pang te omna Homs khuapi tung teng kitatsatlo a thaupi tawh akapna hang'misi leh aliamte nangawn kila,kikem/kikhoi manlo liang hi. Tawm vei akhawl pak hun sungin aliam abaite honkhia uh a, zatui zaha huhna pia uh a, vanzat tuamtuamte apiaksawmna uh hang tawh, Leitung zatuilam kipawlna(International Redcross Committee) in Syria kumpite kiang ah nisim khawl hun omlo a thaupi tawh akapna pan nikhat nai nih sung akhawl nading anget hang un phalna apiak sawmlo manin, Syria kumpi lam te thukizakna(News Agency)te'n ka gam uh'ah Annek tuidawn leh zatui/zaha kitangsam acih uh zuauthu hi ci'n agen uh thamlo in tua(International Red cross)te agam sung uh luttheih nading mun teng zong khaktansak lai uh cih kiza hi.\nUNO te'n kumpi Mr.Bashar al-Assad ado ding a ahanciam uh hun sung kikal ah,mipi 5,000 val bang Syria kumpi galkap te bawlsiatna leh thaknate hang sikhinding in ummawh uh a,Syria kumpi lang pang pawlte Homs khuapi ah apiang thu teng leh kumpi tawh kido/kikapna hang tawh,asi 7,000val bang aphakkhitna thute zong genlai uh hi.\nTranslated by:Pa Kham Khan Suan(Tongsan Translator)\nSend comment (12)\nLast Updated on Wednesday, 22 February 2012 21:20\tWednesday, 22 February 2012 20:59\nLeitungbup Zomite sungah Zolai tawh Nipi kalsim Thukizakna khat ahi " Tongsan Weekly Newsletter " pen Pasian huhna le mipite' thapiakna tawh kum 7 sung hong cing ta hi. Hih Tongsan laihawmna pan adiakdiak in Kawlgam sung a om laisim nu le pa, sanggam U le naute in theihloh kalin khuamuhna le khantohna tampi kineihlawh cih mit muh ahi hi.\nTongsan mailing group tungtawn in Group member te in nisim naisim in thuthak, Thului ( article) le thuleng tuamtuam asim theih denna ding deihsakna tawh laitam khahkhia pen / laigelh siampente abeisa 2010 akipan " Tongsan Pen Award " pahtawina laipi leh US$ 50 piak dingin kikhensat hi. 2010 kumin laigelh siam mi 20 kiteelkhia (Nominee) a, Tongsan Website tungah Online Poll kibawlin Voting System tawh mipi kiteelsak hi. Nominee mi 20 sung panin Dr. Hau Za Cin , Singapore in Voters - 165 sung pan Votes (43) tawh " Tongsan Pen Award 2010 " lungkimhuai tak hong ngah ahih manin, kum (63) cinna Zomi Nam Ni, Tongsan Award Committe tangin Pa Vung Suan Mang ( International Tongsan Consultant, Singapore) in piakkhia hi.\nTua mah bangin " Tongsan Pen Award 2011" ading mi 15 kiteelkhia leuleu in, Tongsan Website tung mahah mipi kiteelsak a," ZOMI DAILY TEAM " Malaysia te in (post 90 kim)50.4% tawh hong ngah ahih manin, Tongsan Award Committee thukhensatna om bangin " Tongsan Pen Award 2011 " pahtawina laipi le siamman US$ 50 mah kikipsak in, Tongsan Award Committee tangin Tg. Kam Sang le Tg. Kham, ( Malaysia Tongsan Agent) te in Zomi Nam Ni- hunpi sungah piakhia uh hi. Tutung Tongsan Pen Award 2011 lungkim huai tak a hong ngah ZOMI DAILY TEAM te Tongsan Media Group pan lungdampihna i puak hi.\n(1) Tutung Tongsan Pen Award 2011 pahtawina hong piakkhiat sak Malaysia Tongsan Agent ahi Tg. Kam Sang le Tg. Khampi ( Secretary of ZAM) te tungah Tongsan Award Committee min tawh lungdamna lianpi kinei hi.\n(2) Abeisa Tongsan Pen Award 2011 piakna pen All Chin kipawlna Chin National Day, Singapore ah kipiakhia in, tukum zong ZAM makaihna tawh Zomi Nam Ni hunpi sungah piakkhiat theihna ding a deihsakna le thupi khualna tawh hun awng lungkim huai tak a hong pia ZAM makaite le Zomi Nam Ni piangsak Committee te tungah lungdamna lianpi i pulak hi.\n(3) Award Certificate a hoih pen le etlawmthei penpen dinga hong bawlsak ahi Tg. Mungpi (Paukxi,) Malaysia tung zongah Tongsan Media Group min tawh lungdamna i nei hi. Topan a maute' tungah azah tampi thupha na piaksak hen.!\nThumna le Zaksakna:\nTutung Tongsan Pen Award teelzia /piakzia tawh kisai mipi lam pan muhna le ngaihsutna kibanglo cihte akipan hawm thawhna tuamtuam om khate Mipi lam pan kimaisak ding kong thum uh hi. Mai lamah Award Winner teelzia le piakzia cihte nam tuamtuam ( Catagories) khen tohtoh lai dinga, kum sim mahin Tongsan Award kipia ding cih i kizasak phapha hi.